Стационар кузатув пунктларида ўлчанадиган асосий ифлослантирувчилар: азот оксиди (NO), азот диоксиди (NO2), олтингугурт диоксиди (SO2), углерод оксиди (СО), муаллақ заррачалар (чанг), шунингдек аммиак (NH3) ва озон (О3).\nАзот оксиди (NO) – ҳидсиз, рангсиз газ, реакцияга тез киришиш қобилиятига эга, ўз ҳолича инсон учун хавфсиз, 3-хавфли синфга мансуб. Бироқ, қуёш ҳавони иситиши билан фотокимёвий оксидланиш натижасида азот оксиди анча хавфли бўлган азот диоксиди (NO2)га айланади.\nАзот диоксиди (NO2) – қизғиш-қўнғир рангли, «тулки думи»ни ҳосил қилади, 2-хавфли синфга мансуб. Иссиқлик электростанциялари, саноат қурилмалари ва автомобиль двигателларида турли хил ёғилғи (табиий газ, кўмир, бензин, мазут)нинг юқори ҳароратда ёниш жараёнлари асосий антропоген манбалар ҳисобланади.\nАзот диоксиди ва азот оксиди тропосферада қуёш радиацияси таъсирида рўй бераётган фотокимёвий жараёнларда муҳим роль ўйнайди, фотокимёвий смог, еролди озон ива формальдегиднинг юқори концентрациялари, шунингдек кислотали ёмғирлар ҳосил бўлишининг асосий сабаби ҳисобланади.\nАзот оксидларининг инсонга таъсири ўпка ва бронхлар фаолиятининг бузилишига, нафас йўллари инфекцияларига таъсирчанликнинг ўсишига, зиқнафас хуружига олиб келади. Азот оксидларининг таъсирига кўпроқ болалар ва юрак-қон томир касалликлари билан оғриган катталар мойилдир.\nОлтингугурт диоксиди, олтингугурт ангидрид (SO2) – рангсиз, ўзига хос ўткир ҳидли (ёнаётган гугурт ҳиди), 3-хавфли синфга мансуб. Қора ва рангли металлургия корхоналари, сопол, капролактам, линолеум, рубероид, қорақоғоз, пергамин, пенопласт, минерал толали плиталар ишлаб чиқариш корхоналари ташланмалари; озиқ-овқат, тўқимачилик ва қоғоз саноати, шунингдек, иссиқлик энергетикаси корхоналари – иссиқлик электростанциялари (ТЭЦ, ГРЭС, қозонхоналар) ташланмаларида таркибида бор.\nРухсат этилган меъёрдан юқори концентрациядаги олтингугурт диоксиди таъсири турли хил нафас йўллари касалликларининг ортишига олиб келиши, шиллиқ пардаларга таъсир кўрсатиши, томоқ-бурун яллиғланиши, бронхитлар, йўтал, томоқ бўғилиши ва оғришини келтириб чиқариши мумкин. Айниқса нафас органларининг сурункали бузилишлари кузатиладиган, зиқнафасли одамлар олтингугурт диоксидига ўта таъсирчандир.\nОлтингугурт диоксидининг юқори концентрациялари ўсимликларнинг жиддий шикастланишига олиб келади. Олтингугурт диоксиди етказган жиддий зарар кенг баргли ўсимликлар (айниқса исмалоқ, салат, ғўза, беда), шунингдек қарағай игналарида оқимтир доғлар пайдо бўлишида намоён бўлади. SO2 нинг тупроққа таъсири унинг унумдорлигини пасайтиради, чунки бунда ачиш рўй беради. Олтингугурт диоксиди бўлса, ҳавода металлар коррозияси тезлашади.\nУглерод оксиди (СО) – рангсиз, ҳидсиз газ, “ис гази” номи билан ҳам таниш. 4-хавфли синфга мансуб.\nУглерод оксиди кислород етишмаслиги шароитларида ва паст ҳароратларда қазилма ёқилғи (кўмир, газ, нефть)нинг тўлиқ ёнмаслиги натижасида ҳосил бўлади.\nУглерод оксиди ташланмаларининг 65%и транспорт, 21%и майда истеъмолчилар ва маиший сектор, 14%и саноатга тўғри келади. Экстремал концентрациялар кўпинча атроф-муҳитга антропоген юклама юқори – транспорт тиқилинч, ёки смог ҳосил бўлишига олиб келувчи инверсиялар (яъни кучсиз ҳаво алмашинуви шароитлари) бўлган ҳудудларда кузатилади.\nНафас олганда ис гази инсон қонидаги гемоглобин билан мустаҳкам комплекс бирикмалар ҳосил қилади ва бу билан қонга кислород келишини тўсиб қўяди. Бу бош оғриғи, кўнгил айниши, юқори концентрацияларда эса ўлимга олиб келади.\nАммиак (NH3) – ўзига хос ўткир ҳид (нашатир спирти хиди) га эга рангсиз газ. 4-хавфли синфга мансуб. Табиатда таркибида азот бўлган органик бирикмалар чириганда ҳосил бўлади.\nСувсиз газсимон аммиак ҳаводан енгил, шунинг учун юқорига кўтарилади, натижада умуман у тарқалаиб кетади ва пастликда тўпланмайди. Юқори нисбий намликда аммиак ҳаводан оғир буғланишни шакллантиради. Бу буғланиш ер устида ёки пастлик устида тўпланади.\nСаноатда ишлаб чиқарилган аммиакнинг 80%и қишлоқ хўжалигида ўғит сифатида фойдаланилади. Аммиакдан шунингдек совитиш қурилмаларида, пластик, портловчи моддалар, тўқимачилик, пестицидлар, бўёқ моддалар ишлаб чиқаришда фойдаланилади. У кўпчилик маиший ва саноат ювиш эритмалари таркибида мавжуд. Аммиакли маиший воситалар 5-10 %ли аммиак қўшиб тайёрланади, саноат эритмаларида аммиак концентрацияси юқори – 25% дир, шунинг учун у ўткир.\nҲаводаги аммиакнинг юқори концентрацияси бурун, томоқ ва нафас олиш йўлларининг ачишига олиб келади. Бу нафас йўлларининг шикастланишига сабаб бўлиши мумкин. Паст концентрацияли аммиак билан нафас олиш йўтал, бурун ва томоқнинг қичишишини келтириб чиқаради. Аммиакнинг ҳиди унинг мавжудлиги ҳақида эрта огоҳлантиради, аммо шу билан бирга у ҳид сезиш қобилиятини сусайтиради, бу эса унинг ҳаводаги паст концентрацияларини сезиш имкониятини камайтиради.\nАммиак тери, кўз, оғиз, нафас йўллари юзасидаги нам билан алоқага киришиши билан ўзаро ҳаракатни бошлайди ва кимёвий куйишни келтириб чиқариши мумкин.\nОзон (О3) – ҳам атмосферанинг юқори қатламлари, ҳам Ер сатҳида мавжуд бўлган газдир, 1-хавфли синфга мансуб.\nОзон атмосферада жойлашишига қараб атроф муҳит ва инсон саломатлиги учун «яхши» ва «ёмон» бўлиши мумкин. Стратосферадаги озон Ердаги ҳаётни Қуёшнинг зарарли ультрабинафша нурларидан ҳимоя қилади. Тропосферадаги озон эса ҳавони ифлослантирувчи ҳисобланади, у шаҳар смогининг асосий компоненти бўлиб, нафас олиш учун зарарлидир.\nЕролди (тропосфера) озони қуёш нурланиши таъсиридаги кимёвий реакция натижасида ҳосил бўлади. Йилнинг иссиқ даврида озоннинг юқори концентрациялари ҳосил бўлиш эҳтимоли юқори. Озон билан нафас олиш йўтал, ҳансираш, нафас йўллари қичишини келтириб чиқариши мумкин. Озонга айниқса болалар ва кексалар таъсирчан, у шунингдек, ўпка касалликлари бор одамлар учун ҳам хавфлидир.\nМуаллақ заррачалар (чанг) – атмосфера ҳавосининг кенг тарқалган ифлослантирувчиси, муаллақ ҳолатдаги қаттиқ ва суюқ заррачалар аралашмасидан иборат. Муаллақ заррачалар PM10 ва PM2,5 майда дисперс заррачаларни ўз ичига олади.\nPM10 ва PM2,5 майдадисперс заррачалар – катталиги 10 мкм дан кичик - PM10 ва 2,5 мкм дан кичик - PM2,5 ҳавода муаллақ турган, қурилиш, ишлаб чиқариш (айниқса цемент, сопол, ғишт ва бош.), йўл қоплами эрозияси ҳамда тормоз колодкалари ва шиналари емирилиши, қаттиқ ёғилғи турларини ёқишдан ҳосил бўлган қаттиқ микрозаррачалардир.\nЙирик шаҳарда PM2,5 ҳавода ҳар доим бўлади ва инсон ҳар қандай ҳолатда ҳам у билан нафас олади. Агар кундан кунга инсон организмига бу заррачалар кўп миқдорда тушиб, чиқишга улгурмаса, улар организмда тўпланади. PM2,5 нинг асосий хавфи унинг концентрацияси кескин ўзгаришида эмас, балки бу заррачаларнинг организмга сурункали таъсир этишидадир. PM2,5 билан «заҳарланиш» аломатлари яққол намоён бўлмайди. Бир кунда шаҳарда яшовчи ўртача статистик одам 200 миллиард PM2,5 зарраларини ютади. Уларнинг ярми ўпкада ўтириб қолади. Бир марталик бундай доза жиддий оқибатларга олиб келмайди. Бироқ вақт ўтиши билан организмдаги PM2,5 миқдори критик даражадан ошади ва бу респиратор ва юрак-қон томир касалликларининг ўсиши, масалан зиқнафасда ҳолатнинг ёмонлашиши, нафас йўллари касалликлари, юрак-қон томир, респиратор ҳамда саратон касалликлари оқибатида ўлимнинг ортишига олиб келади.


Сарлавҳадаги саволга жавоб излашдан олдин кўпчилигимизнинг бадавлат инсонларга нисбатан қон-қонимизга сингиб кетган муносабатимиз ҳақида озроқ мулоҳаза юритсак.\n«Улуғ ўктабр» инқилобидан кейин шитоб билан бойларни гумдон қилиш жараёни бошланди. Эплаган бойлар топган-тутганини олиб чет элларга қочиб кетишди, эплолмаган, лекин муросага киришгани мол-мулкини бериб қутулди, бўйин эгишни истамаганлари эса омади келса қулоқ, келмаса, гумдон қилинди.\nБалки бу бир тўқимадир. Лекин шундай жараёнларда фаол қатнашаётган «қизил»лардан биридан бир инглиз «сизлар кимга қарши урушаяпсизлар?» деб сўраганида «бойларга қарши» деган жавобни олади. Инглиз «биз асрлар давомида бойларни кўпайтиришга уринаяпмиз. Сизлар борини йўқотаяпсизми?!» дейди ҳайратланганича.\nМустабид тузум деймиз. Бу тузум тугаганига ҳам 30 йил бўлиб қолди. Аммо ўша тузумда роса ўрганиб олган айрим одатларимиздан ҳеч воз кеча қолгимиз келмайди. Шулардан бири бадавлат одамларга ҳавас билан қараш йўқлиги, дарров ҳасад, ғийбат, кўролмасликни қориштириб ташлашимиздир.\nАлбатта, ҳамма ҳам бундай эмас. Лекин ҳар биримизнинг (гарчи ўзимизни ундай инсон ҳисобламасак-да) айнан шундай танишларимиз талайгина эмасми?\nАҚШда ишловчи бир ҳамюртимиз шундай деганди: «Албатта, бу давлатнинг тараққиётига, дунёда етакчига айланишига кўплаб омиллар сабаб бўлган. Лекин мен шулар орасидан биттасини айтмоқчиман ва айнан шу хислат бизда камроқдек. Бу давлат аҳолиси ҳасад нималигини билмайди. Ҳар қадамда миллионер, ҳар шаҳарда миллиардер. Лекин ҳеч кимнинг ҳеч ким билан иши йўқ. Ҳамма ўз ҳаёти билан яшайди ва оиласи равнақи йўлида тинмай ишлайди».\nХўш, биз — ўзимизни бағрикенг, танти деб алқаб юрувчи юртдошлар, нега бунчалар ҳасадни ошно билганмиз? Ахир динимиз ҳам, урфларимиз ҳам, авлоддан авлодга ўтиб келаётган одобимиз ҳам бу иллатни фақат қоралайди-ку.\nБунинг бир неча сабабларини санаб ўтиш мумкин:\n1. Биз ўзимиз эриша олмайдиган даражага чиқа олганларни ҳеч қачон кўра олмаймиз. Аслида улардан ўрнак олишимиз керак. Лекин биз осонроқ, ўзимизга ҳам таскин берадиган йўлдан кетамиз ва давлатмандларни ҳасад ўқларига нишон қиламиз.\n2. Олдинги тузум «йиғлаганга ҳам бир чалпак, йиғламаганга ҳам» тизимида ишлагани учун бизнинг қон-қонимизга «инсон ўзгалардан бойлик жиҳатидан ажралиб турмаслиги керак» деган тушунча сингиб кетган. Шунинг учун ўзимиз интилмаганимиз камлик қилгандай интилганни ҳам хушлайвермаймиз.\n3. Деярли ҳаммамиз бизнинг шароитда ҳалол йўл билан бойлик орттириш мумкин эмас деб ҳисоблаймиз. Наздимизда ҳамма бойлар фақат эгри йўллар билан давлат орттирган ва уларнинг барчаси ижобий хислат эгалари эмас, қисқаси ёмон кўрса арзийди.\n4. Фикримизча, бой бойми, албатта топгани билан бўлишиши лозим. Бу унинг ихтиёри, истаса қилиши мумкинлигини қабул қилмаймиз. Шунча ночорлар туриб, инсон бадавлат бўлишга маънан ҳаққи йўқ. Булгаков қаҳрамони, кучукдан яралган чала инсон — Шариков айтганидай «Олиш керак, бўлиш керак. Тамом!» (русчасига «взять и поделить»).\n5. Энг қизиғи, ўзимиз шу бойга яқинлашиб олсак, қариндошимиз бўлса ёки қариндош киришсак, энди ундан яхши одам йўқ — фойдаси тегиши мумкин-да. Фахрланиб юрамиз, гап орасида алоқаларимизни қистириб ўтамиз, ўрни келса-келмаса салом-аликни қуюқ қиламиз.\nНега шунақа?! Нима учун моддий фаровонликка эришганларга ола қарашдан ҳеч воз кеча олмаяпмиз? Ахир янги ғоялар киритган, тадбиркорлиги, ташаббускорлиги билан маълум марраларни забт этган инсонларнинг камбағал ва ночор яшаши ақлга сиғмайди-ку. Биз ҳам улар билмайдиган, аммо ўзимизнинг ич-этимизни ейдиган ҳасадни бир четга суриб, бадавлат бўлишга интилганимиз яхши эмасми?\nСарлавҳага жавоб ҳам ўз-ўзидан пайдо бўлди шекилли. Дунёнинг деярли барча давлатларида энг бадавлат инсонларнинг рейтинги тузилади ва уларнинг ҳар бири қанча бойликка эга эканлиги эълон қилиб борилади. Кўпчиликни қизиқтирадиган бу маълумотларнинг шаффофлиги шубҳа туғдирмайди ва керак бўлса ўша бойларнинг ўзи рейтинг тузувчиларни ахборот билан таъминлаб туришади.\nАммо биз истисно ўрнидамиз. Ўзбекистонда халқаро ўлчовлар бўйича бирорта миллиардер борлигидан бехабармиз. Миллиардернику қўйинг, шунча бойлиги борлигига кўпчилигимиз шубҳа қилмайдиган миллионерлар ҳам бу тамғани ўзларига ёпиштиришдан, тан олишдан ҳайиқишади. Чунки улар яхши билишади — ўқдек нигоҳларни қадаб турган кўзлар бор!\nАксариятимизнинг феъл-атворимизга сингиб кетган бу одатдан воз кечиб, ўзимиз учун енг шимариш вақти аллақачон келган. Умр ўтмоқда ахир...


Сен бир дараxт, мен бир дараxт… Бирини танланг ва ўзингиз xақингизда кўпроқ маълумотга эга бўлинг » Ўзбекистон янгиликлари – Zamin.uz\nРасмдаги ўзингизга ёққан дарахтлардан бири танланг ва ўзингиз ҳақингизда кўпроқ билиб олинг.\n1. Бу дараxтни айни дам турмушини яxшилашга ҳаракат қилаётган инсонлар танлашади. Уларнинг ҳаётдаги шиори «баxт қаердадир бор, аммо у ерда мен йўқман, демак мен ўша ерни топишим керак». Бундай инсонларнинг асосий сифатлари улар мард, қизиқувчан, ва янгиликка интилувчанлигидадир. Улар ўзгаришларни интизорлик билан кутишади. Янги билим ва таассуротларни бутун вужуди билан қабул қилишади. Одатда бу тоифа инсонлар ҳаётларида бирор ўзгариш содир бўлиши билан бошқа дараxтни танлашади.\n2. Сабрли, бир сўзли ва ажабланарли даражада серҳафсала инсонлар бу дараxтни танлайдилар. Улар мақсад қўйишдими, албатта унга қадамма-қадам, секин-асталик билан эришадилар, уларнинг йўлига хеч ким ғов бўла олмайди. Ўз соҳаларида улар xақиқий проффессионалдир. Гапираётганларида ҳам, кулганларида ҳам, хафа бўлганларида ҳам юз ифодалари ўзгармайди. Уларнинг фикрича, режага асосланиб иш кўрилсагина, омадга эришиш мумкин. Ўзгаришларни унчалик ҳам хуш кўришмайди.\n3. Бу ижодкор ва оригинал инсонлар танлаган дараxт. Уларда янги ғоялар ғиж-ғиж, улар доим ниманидир ўгартиришни , кашф қилишни истайдилар. Жуда ёқимли инсонлар. Кийим танлаш бўйича ҳам ўзига хос услуби бор. Уларни қуюшқондан чиқариш жуда осон, кайфиятлари биржадаги нарх-наводан ҳам тез ўзгаради. Бу ёрқин инсонлар истасангиз ҳам, истамасангиз ҳам ўз ғоялари билан бўлишаверишади.\n4. Қишин-ёзин бир хил кийимда. Ҳаво қандай бўлишига қарамай кунни доимо хуш кайфиятда кутиб олишади. Улар чарчоқ нималигини билмас, xақиқатгўйдирлар. Ўзлари нима xоxлаётганини ва бунга қандай эришишни жуда яxши билишади. Уларнинг наздида оламда икки ҳил муносабат ҳукм суради: нотўғри ва шаxсий фикрлар. Бундай инсонлар жуда кучли шаxс ва хавфли рақибдирлар. Уларда ёшликлариданоқ рақобатчилик шаклланган.\n5. Улардек раҳмдил ва сахий инсонлар бу дунёда кам. Осонлик билан ўзларини қийналаётган киши ўрнига қўйиб, улар билан бирга сиқиладилар, йиғлайдилар, куйиб-пишадилар. Бундай инсонлар фақат атрофдаги одамлар баxтли бўлсагина ўзларини хотиржам сезишади. Улар учун xақиқат эмас, тинчлик муҳим. 99% ҳолатларда биринчи қадамни ўзлари қўйиб, ярашиб олишади.\nТеглар: рақобатчилик дараxт Осонлик тинчлик бор бунга


ЎзА - Боқий йилбошининг янги сабоғи\nБоқий йилбошининг янги сабоғи\n14.03.2017 16:43 Чоп этиш версияси\nТўй, байрам кўпчилик билан кўркли. Элнинг олқиши тантаналарга файз-барака киритади: “кўпнинг дуоси кўл”. Бунда руҳий-маънавий кучлар бирлашади, халқнинг бунёдкорлик қуввати жамланиб, рўёбга чиқади. Бунда бирлашган ўзади, ҳамжиҳатлик, жипслик одамларни эзгу мурод-мақсадларга етказади.\nТабиатдаги уйғониш – янги йилнинг бошланиши. Бунда инсон тани ва руҳида борлиқнинг мангу даврий ҳалқасидаги янгиланишни ҳис қилади, англаб етади. Одамзот ўзини нафақат замин, балки бутун коинот билан уйғунликда танийди. Табиат фарзанди бўлмиш инсон табиат қонунларига эш бўлиб яшаганда, руҳан юксакликка, маънан софликка эришади.\nПрезидентимиз Шавкат Мирзиёевнинг шу йил 28 февралдаги «2017 йилги Наврўз умумхалқ байрамига тайёргарлик кўриш ва уни ўтказиш тўғрисида»ги қарорига кўра бу йил Наврўз байрамини шаҳару қишлоқларимизда умумхалқ сайиллари шаклида юқори даражада ўтказиш белгилангани халқимизнинг маънавий қувватларини янада оширишга, эзгу саъй-ҳаракатларни буюк мақсадлар йўлида бирлаштиришга хизмат қилади. Зотан, илдизлари олис “Авесто” замонларига бориб туташадиган Наврўзи олам – шарқона янги йил ўзининг янгиланиш, баҳор нафасини бошлаб келиши, ҳар қайси оила, ҳар қайси хонадонга шоду хуррамлик олиб кириши билан халқимиз учун энг қадрли, азиз ва суюкли миллий байрамга айланиб кетган.\nФаришталар қадрлайдиган кун\nҲар қандай байрам миллат билан бирга яшайди, улғаяди, тараққий топади. Халқимиз тарихи ва маданиятининг муҳим бўлаги – Наврўз ҳам ҳар йили халқимиз қалби, тасаввур ва тафаккури билан янгиланиб, англаниб бораётган қадриятдир. Наврўз фалсафасида руҳ ва тана поклиги, меҳр-оқибат, катталарга ҳурмат, кичикларга ҳиммат, ҳалоллик, саховат, барчага бирдай мурувватли бўлиш каби асрий анъаналар туради.\nАбу Райҳон Берунийнинг “Қадимги халқлардан қолган ёдгорликлар”, Маҳмуд Қошғарийнинг “Девони луғотит турк”, Юсуф Хос Ҳожибнинг “Қутадғу билиг”, Носируддин Рабғузийнинг “Қиссаси Рабғузий”, Алишер Навоий асарларида Наврўз билан боғлиқ кўплаб маълумотлар, бадиий талқинлар учрайди. Абу Райҳон Беруний «Қадимги халқлардан қолган ёдгорликлар» асарида Наврўз ҳақида шундай ёзади: «Бу кун – фаришталар қадрлайдиган кун. Чунки шу куни фаришталар яратилган. Бу кунни пайғамбарлар қадрлайди. Чунки шу куни қуёш яратилган. Бу кунни шоҳлар эъзозлайди. Чунки бу кун йилнинг биринчи кунидир».\nҚадимги хитой, эрон, араб манбаларида ҳам юртимизда ўтган Наврўз байрамлари ҳақида қизиқарли маълумотларга дуч келамиз. Дейлик, хитойлик савдогару сайёҳлар Самарқанд ва Фарғонада ўтган Йилбошининг кутиб олинишини кузатар экан, ажабланиб, шундай қайдлар қолдирган: «Фарғонанинг одамлари қизиқ экан, улар Наврўзда иккига бўлиниб уришар экан». Аслида бу маросим кўклам ва қишнинг тимсолий курашидир.\nЯна бир ўринда халқимиз Наврўз маросимида хўроз ва қўчқорларни уриштириб, келаси йил қандай келишини башорат қилгани айтилган. Аслида бу томошаларда ҳайвонларнинг бири қиш, бошқаси ёз аталган. Бунда улар ғолиб қутбга қараб, келгуси йил об-ҳавоси қандай келишини англашга интилган.\nНаврўз фалсафасида ёши улуғ инсонлар, табаррук отахон ва онахонларни ҳар томонлама эъзозлаш, кўмакка муҳтож инсонларга беғараз ёрдам бериш билан боғлиқ хайрия тадбирлари ўз аксини топган. Бу – халқимизга мансуб меҳр-мурувват, аҳиллик ва тотувликнинг ҳамиша бардавом экани ифодаси.\n«Ой теракми, кун терак?»\nХалқимиз қадимдан ёз ботинида қиш, қиш замирида ёз етилиб туғилади, табиат қиш ва ёзнинг мавсумий “ўлиб-тирилиши” давомида узлуксиз айланади, деб тушунган, талқин этган. Ҳар бир мавсумнинг бошланиши ва якуни байрам қилинган.\nНаврўз – янги деҳқончилик мавсумининг бошланиши, қут-барака, ободлик ва фаровонлик рамзи. Шу боис халқимиз деҳқончиликка киришиш, чорвани қишловдан олиб чиқишда ҳам алоҳида маросимлар ўтказган. Олдинлари далага қўш чиқаришдан олдин қўшга қўшиладиган ҳўкизларнинг «шох мойлар» удуми қилинган бўлса, бугун кўп ҳудудларимизда фермерларимиз «дарвешона» маросимини ўтказмоқда: янги деҳқончилик мавсумига киришишдан аввал қурбонликлар қилиб, халққа ош тортиб, элнинг дуосини олмоқда. Бу ҳам янги йилнинг қут-баракали келишига, тўкин-сочинлик бўлишига қаратилган эзгу ниятлар, умидлар ифодасидир.\nНаврўз – кун билан тун тенг келган вақт, янги йилнинг қопқаси. Аждодларимиз қуёш, ой, юлдуз каби осмон ёритқичлари ҳаракатини кузатиб, фасллар алмашинуви ҳақида мукаммал билимларни бизга мерос қолдирган. Халқимизнинг бу байрам билан боғлиқ барча билим ва тасаввурлари турли театрлаштирилган саҳна ва рамзлар воситасида ифодаланган. Бунда қиш ва ёз кураши, давра алмашиши қутблари англатилган.\nЁз ва қиш олишувининг ўсимлик тимсоли – бойчечак ва уруғ (тариқ, буғдой). Бунда бойчечак (кўклам) замин қобиғини ёриб («қаттиқ ердан қаталаб, юмшоқ ердан юмалаб»), юзага чиқади, уруғ (қиш) ер остига йўл олади. «Бойчечак» маросимида Кўклам тарафдорлари Қиш тўдасини енггач, «Кичкинажон» қўшиғини куйлаган. Мазкур қўшиқда қиш “Бўри” рақсида ифодаланиб, турли образларда босқичма-босқич кичик кўринишга келтирилади ва якунда донга менгзалади:\nТариқдан ҳам кичкина...\nАслида табиатда тариқдан майда уруғ йўқ. Бироқ халқимиз баҳорга шунчалик интиқ бўлганидан табиатда кўклам жиловни қўлга олгач, ўз тасаввурида қишни шу даражада кучсизлантирадики, охир-оқибат у тариқдан ҳам майда кўринишга келади – буткул мағлуб бўлади.\n«Оқ теракми, кўк терак?» ўйинимиз ҳам асосан кўкламда ўйналган. Аслида бу ўйинда ёши катталар қатнашган, сўнг бора-бора болалар ўйинига айланиб қолган. Ўйиннинг номи нега айнан «Оқ теракми, кўк терак?»: зоҳиран терак баргининг бир томони оқ (юмшоқ), бир томони кўк (қаттиқ). Ботинан бу ўйинда кун ва тун, кўклам ва қиш ҳақидаги тасаввурлар мавжуд. Шу боис Хоразмда бу ўйин ўз моҳиятига яқинроқ номда айтилади: «Ой теракми, кун терак?». Бу ўйинда қизлар – баҳор, йигитлар қиш тимсоли бўлган.\nНаврўз сайилларида қиз-жувонларнинг арғимчоқ-ҳалинчак учиш одати мамлакатимизда кенг тарқалган. Бу қадимий удум бугун ҳам ўз жозибасини йўқотгани йўқ. Ҳалинчак учиш, шунчаки, кўнгил ҳуши эмас, бу нафосат вакилаларининг кўкламга мос эзгу орзу-умидларининг юксакларга парвоз қилишидир.\nБугун Сурхондарё, Қашқадарё томонларда «Оқ суяк» ўйини эрта кўкламда ва қоронғу пайтда ўйналади. Бунда болалар сайлаган жўрабоши сўнгакни узоққа отади, бошқа болалар уни излайди. Ким суякни биринчи топса, ғолиб чиқади. Бу ўйиннинг айнан Наврўз пайти ва тунда ўйналиши бежиз эмас. Суяк – аждодлар руҳи тимсоли, ёш болалар ҳали бегуноҳ, сабий. Бу боболаримиз сабий қўллар воситасида ва аждодлар руҳи ёрдамида тун (қиш)ни ҳайдаб, кун (баҳор)га интилганидан далолатдир. Наврўз кунлари қабристонлар, зиёратгоҳлар, муқаддас масканларни обод қилишга алоҳида эътибор қаратилиши буни янада теранроқ ифода этади.\nНаврўз кунларида халқимиз табиат билан узвийлигини, ўзини унинг ажралмас бир қисми сифатида янада теран ҳис этган, она заминни ардоқлаб, унинг неъматларини қадрлаб, шукрона келтирган.\nАйтимлар қатидаги орзулар\nЎзбек халқ қўшиқларида асосан табиат фасллари, аввало, қиш ва баҳор кураши айтилгани тасодиф эмас. Аждодларимиз тундан сўнг кун, қишдан сўнг баҳор келишини эзгулик тантанаси сифатида орзиқиб кутган. Янги куннинг тезроқ яхши бўлиб келишини алқаб, қўшиқлар куйлаган. Янги фасл – янги умидларнинг куртак чиқариши, янги бир авлоднинг ҳаётга кириб келиши. Шундай қўшиқлардан бирини эслайлик:\nБу мисралар тўғридан-тўғри ўқилса, мантиқсиздек кўринади. Аммо коса тагидаги нимкоса англанса, тимсоллар тилсими ечилса, бетакрор тасаввур ҳосиласи қалбимизни ҳайратга солади.\n«Ёмғир ёғалоқ» – қору ёмғир кўп ёғмоқда, дегани. Чунки бу «момо»нинг, яъни қиш чилласи рамзи бўлган Аямажузнинг иши. Лекин ёғингарчилик, совуқ, қаҳратон тез орада тинади: «момо туғалоқ» – қиш ҳомиладор, ундан Наврўз куни янги фарзанд (янги ҳаёт) – баҳор туғилади. Ёғингарчилик тиниб, кўклам тантана қилади. Бу ғалаба рамзи сифатида самода камалак бўй кўрсатади, инсон борлиғидаги эзгу кучлар ҳаракатга келади, янгилик (кўклам) эскиликни (қишни) енгади.\nСумалак – баҳорнинг шифобахш, тансиқ ва шоҳ таоми, кўклам даракчиси. Унинг қатъий анъаналар, маълум тартиб-қоидалар асосида пиширилиши бежиз эмас. Бунда ёш-қари йиғилиб, бир кеча-кундуз катта гулхан атрофида бир-бирига эзгу тилаклар билдиради, маънавий ришталар янада мустаҳкамланади. Ҳар инсон яхши ниятлар билан сумалак пишаётган дошқозонни ковлайди, гина-кудуратлар унутилиб, аразли кишилар ярашади. Шу боис халқимиз ўзини янада ҳамжиҳат қилган сумалакни муқаддас таом сифатида қадрлаб, алқаган:\nБаҳорнинг сен элчиси,\nНаврўзнинг сен синглиси...\nНаврўзнинг асосий белгиси – жарчи чорлови. Бу наинки кўклам келганидан дарак, балки элни қиш билан олишаётган баҳорга ёрдам бериш, табиатдаги янгиланишларни қўллаб-қувватлашга чорлашдир:\nБор – ҳо, кел – ҳо,\nТезда етиб кел,\nҲа, аждодларимиз табиатни жонлантириш билан боғлиқ маросимларида ҳаётини янада яхшилашга, табиат мушкулотларини енгиллаштиришга ҳамоҳанг ўзининг ҳаётий муаммоларини ҳал қилишга, янги йилнинг қут-баракали ўтишига ҳисса қўшишга ҳаракат қилган. Эзгуликка интилган халқ – буюк халқ. Бундай миллатнинг ҳаёт мазмуни, олам ва одам уйғунлиги ҳақида ўз фикри бор, тараққиёт ва фаровонликка элтадиган ўз йўли бор.\nНурга интилиш бахти\nХалқимиз Ерни она, Қуёшни бобо, дейди. Нонни қуёш, ризқ-барака тимсоли сифатида эъзозлаймиз. Чунки қуёш – ҳаёт асоси: жами тирикликка зарур ёруғлик, иссиқлик манбаи, кун ва тун, фасллар мароми, уч ўлчамли макондаги вақт мезони. Қуёш сўнган куни Ерда ҳаёт ҳам тугайди – қиёмат қўпади. Шу боис халқимизнинг Наврўз байрами билан боғлиқ билим ва тасаввурларида қуёшга интилиш, нурга талпиниш билан боғлиқ азалий эзгу анъаналари мужассам.\nЖиззах вилоятида Ҳуттош деган жой бор. Бу тошнинг туйнуги бўлиб, фақат Ҳут ойи кирганда қуёш нурлари шу туйнукдан ўтар экан. Ёки Фарғонадаги қоятошдан бошида нур таратаётган қуёшли одам ва унинг атрофида рақсга тушаётган 12 киши акси (бир йил ва ўн икки ой) тасвирлари топилган. Нурота шевасида қуёш йўли манзилларининг тўхташ нуқталари “қўрўт” аталган. Қўрўт – ёруғлик, нур, дегани.\nЁки миллий сўзана ва палакларимиздаги қуёш, ой тимсолларини ифодаловчи доиралар сони, ички ҳалқалар, улардаги «ёл»лар – халқимиз қуёш ва ой фазалари ҳақида мукаммал билим, тасаввур ва дунёқарашга эга бўлганидан далолатдир. Дейлик, Самарқанд вилоятининг Қўшработ туманидаги Қўштамғали қишлоғида Назокат момо Ором қизи 1968 йили бир жуфт сўзана тиккан. Уларнинг бирида қуёш гуллари нақшидаги «ёл»лар доира чизиғининг сирти ва ичида бодом барги шаклида алоҳида-алоҳида жойлаштирилган. Иккинчисида қуёш гули нақши сидирғасига доира ташқарисида турибди, доирадан атрофга узлуксиз нур таратиб, порлагандек туюлади. Бунда сўзана доирасидаги ички, ташқи «ёл»лар доирани гоҳ ўнгга, гоҳ чапга айланаётгандек таассурот уйғотади. Бу тимсоллар ниманинг ифодаси? Нега каштачи икки сўзанада қуёш гулларини икки хил ифода этган? Бу саволларга қуёшнинг шафақдан чиқиши ва уфққа ботишини кузатиб, жавоб топдик. Қаранг, чекка бир қишлоқда ўрта мактабдан бошқа таълим олмаган оддий аёл қуёш ҳаракатини кузатиб, унинг фазаларини миллий анъаналар асосида қайта кашф этиб, кашта нақшларида шунчалар аниқ ифодалаган.\nНаврўз фалсафаси «Гўрўғли» достонларида ёрқин ифода этилган. «Гўрўғли»нинг ибтидо ва интиҳоси шундай: қаҳрамон гўрдан чиқиб, ғорга кириб кетади. Достонда Гўрўғлининг отаси Нуртой/Равшан (қуёш), онаси Ҳилолой/Оқаной (янги чиққан ой) аталади. Унинг турли версияларда уч исми бор: Гўрўғли, Қирўғли, Кўрўғли. Уч исм бирлаштирилса, чиқаётган, тик ва ботаётган – бир кунлик қуёшнинг тимсолий ҳаракати пайдо бўлади. Шу боис Кўклам фарзанди Гўрўғли қиш вакили Райҳон пошшо билан курашиб, ғалаба қозонади. Унинг олти ой ер остида ётиши, ерга чиққач, бия (қуёш)/эчки (кўклам)ни эмиб катта бўлиши буни анча ойдинлаштиради.\nГўрўғли – кўкламни келтирувчи Қуёш ва Ой фарзанди. У бир йиллик мавсумнинг уч ойида ер остида етилиб, кўклам билан бирга туғилади, баҳорда тетапоя бўлади, ёзда улғаяди, кузда камол топиб-қартайиб, қайта ўз макони ғорга (қиш қўйнига) кириб, уйқуга кетади.\nБиргина шу достон мисолида Наврўз байрами шу замин этноси қарашлари асосида яралгани ва халқимиз эпосининг ўзагини ташкил этишига амин бўлиш мумкин. Зеро, бу айём халқимизнинг кўнгли, эътиқоди, қадри ва қадриятлари илдизига туташ.\n...Президентимиз Шавкат Мирзиёевнинг «2017 йилги Наврўз умумхалқ байрамига тайёргарлик кўриш ва уни ўтказиш тўғрисида»ги қарорида бу йилги сайил дастурларини тайёрлашда халқ ўйинлари, фольклор санъатининг энг яхши намуналарини, элу юртнинг дилидан чуқур жой олган, қадимий урф-одатлар, эзгу инсоний туйғуларни тараннум этадиган куй ва қўшиқлар, ўлан ва лапарларга кенг ўрин беришга алоҳида эътибор қаратилгани Наврўз байрами руҳи ва фалсафасининг халқимиз, айниқса, ёшларимиз онг-қалбига янада чуқур сингишига хизмат қилади. Аслида ҳам барча байрам каби Наврўзи олам ҳам инсоннинг инсон сифатида оилада, жамиятда, табиатда ва бутун борлиқдаги муносиб ўрнини кўрсатишга, ўз ўрнига мос фаолият юритишга ундайди. Зотан, халқимиз Наврўз кунида янги ҳаёт саҳифаларини кўради, эзгу интилишлари ижобатини ният қилади, эртаси бугундан ҳам тўкисроқ, фаровонроқ ва барқарор бўлиши учун яна ҳам ҳамжиҳат бўлиб яшашга, ишлашга интилади.\nАлишер Навоий номидаги Тошкент давлат ўзбек тили\nва адабиёти университети Фольклоршунослик ва\nдиалектология кафедраси мудири,


Назарбоев vs Атамбоев: можаро давом этади, Қозоғистон бош вазири баёнот берди\n18:15 / 09.10.2017\nҚозоғистон бош вазири матбуот хизмати Қирғизистон президенти Алмазбек Атамбоевнинг билдирган можароли фикрларига жавобан Боқижон Соқинтаевнинг баёнотини тарқатди.\n«Жорий йилнинг 7 октябрида Қирғизистон президенти Қозоғистоннинг ижтимоий-иқтисодий ривожланиши муайян жиҳатлари бўйича бир неча нодўстона баёнотлар билан чиққанди.\nҚирғизистон билан икки томонлама муносабатларни ривожлантиришга бўлган содиқликни тасдиқлаб, мен Қирғизистон президентининг сайловолди мақсадларда қилинган масъулиятсиз, провокацион ва ёлғон баёнотлари мамлакатларимиз ўртасидаги кўп асрлик дўстлик ва ўзаро ёрдам алоқаларига зиён келтира олмаслигига аминман.\nШу муносабат билан мен Қирғизистон жамоатчилигини Қозоғистоннинг реал иқтисодий ривожланиши тўғрисида дарҳол хабардор қилишга қарор қилдим.\nМустақиллик йилларида иқтисодиётимиз 20 бараварга ўсди. 2012 йилда Қозоғистон дунёдаги энг рақобатбардош 50 мамлакат қаторига кирди. Мамлакатда кучли миллий бизнес барпо этилди. Жаҳон банкининг «Doing Business» рейтингида Қозоғистон 35-ўринни эгаллайди. Бугунги кунда 1,3 млн. тадбиркорлик тузилмаси умумий миллий бойликнинг 1/4 қисмини ишлаб чиқаради. Сўнгги ўн йил ичида саноат ва инновацион ривожланиш Давлат дастури доирасида мингдан зиёд янги ишлаб чиқариш объектлари барпо этилди. Мамлакатимизда ҳеч қачон ишлаб чиқарилмаган 500 та янги маҳсулотнинг чиқарилиши ўзлаштирилди.\nҚозоғистоннинг транспорт инфратузилмаси модернизация қилинмоқда. 25 йил мобайнида 10 минг километрдан зиёд йўллар қурилди ва реконструкция қилинди. Келгуси йилларда, қўшимча равишда, узунлиги 8000 км дан ортиқ бўлган автомобиль йўллари тармоғи модернизация қилинади.\nБиз «Ғарбий Европа-Ғарбий Хитой» магистралининг Қозоғистондан ўтувчи қисмининг қурилишини тўлиқ якунладик. Унинг узунлиги 2800 км.га тенг. 2,5 минг км.дан ортиқ янги темир йўллари қурилди. Оқтоу денгиз портининг инфратузилмаси комплекс тарзда модернизация қилинди, Куриқ янги кема порти қурилди. Каспийда денгиз портларининг умумий ўтказиш имконияти 26 млн. тоннага қадар ошди. Ҳар йили янги аэропортлар ва темир йўл вокзаллари фойдаланишга топширилмоқда.\nҚозоғистон мустақиллик йилларида 120 млн. кв. метр уй-жой қуриб, 1,1 млн.дан ортиқ оилаларни турар-жой билан таъминлади. Фақатгина 2017 йилнинг 8 ойи ичида Давлат дастури доирасида 6,9 млн. кв.м. янги уй-жой фойдаланишга топширилди. 61 мингдан ортиқ оилалар ўз яшаш шароитларини яхшилаб олишди. Уй-жой қурилиши фаол равишда ривожланмоқда. Мамлакатда ижтимоий инфратузилма ҳам бир жойда тўхтаб тургани йўқ. 1,3 мингдан ортиқ янги касалхона ва поликлиникалар, 500 та янги болалар боғчаси ва 1,4 минг мактаб қурилди.\nҚозоғистон президенти Назарбоев ташаббуси билан ташкил этилган дастур бўйича мамлакатнинг 12,5 мингдан ортиқ ёш фуқароси жаҳондаги энг нуфузли 200 та олий таълим даргоҳида таҳсил олди. Ҳар йил ўртача 270 мингта янги иш ўрни яратилмоқда.\nСўнгги 15 йил ичида Қозоғистонда ўртача иш ҳақи ва пенсиялар 10 маротабага ошди. Халқаро пенсия ва ижтимоий фондлар ассоциацияси расмий маълумотларига кўра, Қозоғистондаги пенсияларнинг минимал ва ўртача ҳажми Қирғизистондагидан мос равишда 5 ҳамда 3 мартага юқори.\nМамлакатимизда умр кўришнинг ўртача давомийлиги 72,3 йилгача ошди. Биз янги пойтахт – Остонани қурдик. Пойтахтни ривожлантиришга 50 млрд. доллардан ортиқ сармоя жалб этилди. Бугунги кунда Қозоғистоннинг миллий жамғармаси ва олтин-валюта захиралари умумий ҳажми қарийб 91 млрд. АҚШ долларига тенг.\nҚирғизистоннинг Евроосиё иқтисодий иттифоқига кириши доирасида Қозоғистон президенти томонидан 100 млн. АҚШ доллари миқдоридаги техник ёрдам тақдим этиш ҳақида қарор қабул қилинди. Гуманитар соҳада эса Қирғизистонга 20 млн. АҚШ долларидан кўпроқ маблағ ажратилди, Бишкек ва Ўшда иккита мактаб қуриб берилди. Мамлакатга қозоқ сармоялари ҳажми 820 млн. долларни ташкил этди. Айнан улар туфайли минглаб қирғизлар иш ўринларига эгалар.\nШу таъкидлаб ўтиш лозимки, Қирғизистон томонидан санитария, ветеринария ва фитосанитар тизимларни Евроосиё иқтисодий иттифоқи талабларига мослаштириш бўйича мажбуриятлар бор, лекин улар ҳалигача бажарилмади.\nБу Қозоғистон бозори ва интерграцион бирлашмага хатар уйғотади. Бироқ, биз томондан қирғизлар қишлоқ хўжалиги маҳсулотини Қозоғистон бозорига киришини енгиллаштирувчи қатор чора-тадбирлар қабул қилинди.\nЮқоридагилар мамлакатларимизнинг икки томонлама ҳамкорлигига оид рўйхатнинг тўла варианти эмас.\nХулоса ўрнида шуни таъкидлаб ўтмоқчиманки, Қирғизистон президенти Атамбоевнинг бундай баёнотларига қарамай, Қозоғистон ҳукумати ўзаро стратегик шерикликни бундан кейин ҳам чуқурлаштириш ва кенгайтириш ниятида», - дейилади Соқинтаевнинг баёнотида.\nЭслатиб ўтамиз, 7 октябрь куни Атамбоев Назарбоевни кескин танқид қилганди.\nНурсултон Назарбоев Алмазбек Атамбоев


Кеча Аллоҳдан сўрайверардим, бугун… - 11 Сентября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Сентябрь » 11 » Кеча Аллоҳдан сўрайверардим, бугун…\n….Кеча ҳар нарсанинг энг яхшиларини олардим, бугун борига қаноат қилишни ўргандим.\n….Кеча тенгқурларим билан кўпроқ суҳбат қилардим, бугун кексаларни тинглагим келади.\n….Кеча юз йиллар яшайдиган одамдек юрардим, бугун умримнинг сўнгги кунлари ўтаётгандек туюлади.\n….Кеча насиҳат қилаверардим, бугун ибрат бўлишга интиламан.\n….Кеча кўпларни танқид қилардим, бугун ўшаларни рағбатлантирадиган бўлганман.\n….Кеча кўп билишга қизиқардим, бугун борига амал қилишга уринаяпман.\n….Кеча кўнгилларни қолдиришдан оғринмасдим, бугун кўнгилларни ололмаётганимдан сиқиламан\n….Кеча хато қилишса жазолардим, бугун тузатишларига имкон бергим келади.\n….Кеча бировнинг жонига тегиб ҳазил қилишга рағбатим бор эди, бугун бировнинг шаъни тўкиладиган ҳазилдан нафратланаман.\n….Кеча инсонларга ишонардим, бугун юрагимни фақат Раҳмонга очаман.\n….Кеча мени унутганларни эслаб ўкинардим, бугун мени эслаб яшайдиганларниям унутиб қўяётгандекман.\n….Кеча бўш вақтимда қиладиган ишларнинг режасини қилардим, бугун режадаги ишларимни қилиш учун вақт қидираман.\n….Кеча олимларнинг илмига ҳавас қилардим, бугун тақводорларнинг амалига мафтунман.\n….Кеча Аллоҳдан сўрайверардим, бугун Аллоҳ олдида сўралишим борлигини ўйлайман.\n….Кеча соғиниб яшашни билардим, бугун соғинтириб узоқлашадиган бўлганман.\n….Кеча билганларимни бошқаларга ўргансин деб узатардим, бугун бошқалардан нима ўргансам бўлади деб кузатаман.\n….Кеча ранжитишса ўзим ҳисоб- китоб қилиб олардим, бугун ҳаммасини Ҳаққа топшириб кетавераман.\n….Кеча кўзларимга Кабани кўрмоқ орзуси тинчлик бермасди, бугун кўнглимга Кабани қуришни дуода сўраяпман.\n….Кеча яшашим кераклигини билардим, бугун ўлим муқаррарлигини англаганман.


Galaxy S21 флагманларининг процессори – Snapdragon 888 рақиби тақдим этилди! (+видео) - Terabayt.Uz\nGalaxy S21 флагманларининг процессори – Snapdragon 888 рақиби тақдим этилди! (+видео)\nЎҚИНГ: Exynos 2100 процессорли Galaxy S21+ ҳамда S21 Ultra флагманларини Geekbench’да таққослаб кўрсатишди!\nGalaxy Unpacked тадбирининг 14 январда бўлиб ўтиши маълум; Samsung эса ундан олдин ўзининг янги – Exynos 2100 русумли флагман процессорини намойиш қилди. Компания уни энг янги ARM ядролари ҳамда 5G-модемни қўллаган ҳолда, 5 нанометрлик технологик жараён асосида тайёрлаган.\nОлдинги – Exynos 990 процессори билан таққослаганда, Exynos 2100 самарадорлиги тахминан 30 фоизга ошган, энергия харжи эса 20 фоизга камайган. Янги чипсет смартфонда 200 мегапикселликкача аниқликдаги камералар бўлишини қўллаб-қувватлайди. Шунингдек, Exynos 2100 қўлланган флагманларда сониясига 60 кадр тезлигида 8К’гача бўлган сифат билан видео ёзиб олиш ва ижро эттириш мумкин. Шунингдек, бундай қурилмаларда экраннинг аниқлиги 4К форматида, янгиланиш частотаси 120 герцлик қилиш, ёки QHD+ форматидаги 144 герцлик дисплей қўллаш мумкин. Булардан ташқари, ушбу чипсет энг сўнгги – LPDDR5 туридаги тезкор хотира ҳамда UFS 3.1 тоифали доимий хотира чиплари билан ҳамкорликда ишлай олади.\nExynos 2100 чипсети саккиз ядроли бўлиб, унда битта ўта қудратли – 2,9 ГГц частотали Cortex-X1 ядроси қўлланган. Унинг жамланмасига юқори самарадорликка эга – 2,8 ГГц.лик Cortex-A78 ядросидан учтаси, қувват тежовчи – 2,2 ГГц.лик Cortex-A55 ядросидан тўрттаси кирган.\nЧипсет таркибидаги ARM Mali-G78 график тезлатгичи 14 та ядрога эга бўлиб, унинг самарадорлиги 40% ошган ва Vulkan ҳамда OpenCL технологияларини қўллаб-қувватлайди. Процессорнинг сунъий интеллект ҳамда машинавий таълим билан боғлиқ вазифалардаги самарадорлиги 15 дан то 26 TOPS’гача кўтарилган; бу борада Samsung флагман чипсети энди Snapdragon 888 даражасига етиб олган.\nҚуйидаги расмий видеода Exynos 2100 процессорининг муҳим хусусиятлари тўғрисида батафсил (инглиз тилида) маълумот берилган:\nExynos 2100 чипсети аллақачон оммавий ишлаб чиқаришга жорий этилган ва у Galaxy S21 туркумида дебют қилади. Ушбу процессор кейинчалик бошқа смартфонларда ҳам қўлланиши мумкин, лекин бу борада аниқ маълумот йўқ. Ҳозирча эса Snapdragon 888 чипли учта флагман AnTuTu бенчмаркида кетма-кет рекорд ўрнатди.\nЎҚИНГ: Galaxy S21 смартфони ва қадоғи акс этган «жонли» видео тарқалди (+нархлари)\n#Samsung #Samsung Electronics #Android смартфон #кучли процессор #мобил процессор #процессор #смартфонлар #янги технологиялар #5G-модем #Samsung Galaxy S21 #Samsung Galaxy S21 Plus #Samsung Galaxy S21 Ultra #Exynos 2100


Истанбулнинг Бақиркўй туманидаги саккизинчи оғир жазо маҳкамасида давом этаëтган суд жараëнида қотиллик ташкилотчиси дея кўрилган Собир Шукуров ва қатлни ижро қилган Элдар Аслон айбли деб топилиб уларнинг ҳар бирига 30 йилдан қамоқ жазоси берилди.\nБу маълумотни Бақиркўй маҳкамаси матбуот ҳизмати Eltuz.Com мухбири билан суҳбатда тасдиқлади.\nМаҳкама сўнгида маҳкумларга сўнг сўз берилди. Қатл ташкилотчиси дея айбланган Собир Шукуров ўзининг айбсизлигини таъкидлади:\n“Мен яхши бир оила соҳибиман, доимо қонун-қоидаларга риоя қилиб яшадим. Аммо далил ва исботсиз қўлга олиндим. Мен айбсизман ва маҳкама қарори қайта кўрилишини талаб қиламан”, деди маҳкум Собиров.\nАйни пайтда саккизинчи оғир жазо маҳкамаси ҳаками маҳкумнинг шикоятини эътиборсиз қолдириб “ҳукмнинг қатъийлиги”ни очиқлади.\nШу йилнинг бошида Швед маҳкамаси таниқли ўзбек имоми Обид Қори Назаров жонига қасд қилган бошқа бир тошкентлик ёлланма қотил Юрий Жуковскийни умрбод жазога ҳукм қилинган эди. 57 ёшли имом бундан тўрт йил бурун, 2012 йилнинг февралида Стромсунд шаҳридаги уйи яқинида отиб кетилганди. Тергов илдизи Туркиядан топилган яна бир ўзбек киллери Улуғбек Аминов (Россия паспорти бўйича Тигрян Каплан) шахсини фош қилган, Швед прокурори Петерсон, бу иш ўзбек режимига тааллуқли эканини билдирган эди.\ndata-title="Истанбулда ўзбек имомини ўлдирганлар устидан ҳукм ўқилди" data-description="Истанбулнинг Бақиркўй туманидаги саккизинчи оғир жазо маҳкамасида давом этаëтган суд жараëнида қотиллик ташкилотчиси дея кўрилган Собир Шукуров ва қатлни ..." data-image="https://eltuz.com/wp-content/uploads/2016/06/rasm1584.jpg" data-url="https://eltuz.com/asosiy-mavzular/196346/" data-services="facebook,odnoklassniki,twitter,telegram" data-counter="ig">\nАндижон валюта қорабозорида 40 одам ушланди\nАндижон шаҳрида 26 сентябр куни кучишлатар тизим ходимлари ноқонуний валюта савдоси бўйича рейд ўтказди. “Ўша куни камида 40 та ...


Kutubxona - Abdurauf Fitrat. Musulmon sevgisi (hikoyat) / Kiril\nSiz shu sahifadasiz: Abdurauf Fitrat. Musulmon sevgisi (hikoyat) / Kiril\nАсар номи Мусулмон севгиси (ҳикоят)\nНашриёт «ўқи» китоби\nМусулмон севгиси (ҳикоят)\nПайғамбаримиз Муҳаммад алайҳиссаломнинг қилган ғазотларидан бири тугагач, бир мусулмон хотин тушиб қолган ярадорларни излаб топмоқчи бўлди: ўликлар орасига кирди. У ён-бу ённи излар чоғда «Оҳ… сув!..» деган бир товуш эшитди. Бир ярадор мусулмоннинг сувдонини кўрди.\nОзроқ сув топиб шу ярадорнинг олдига келди. Бошини астагина кўтариб, сувни ичтирмоқчи бўлди. Ярадор мусулмон дудоғини сувга еткузар чоғда бошқа ёқдан «Оҳ… сув!..» деган ўзга бир товуш келди. Ярадор сув келтирган хотинга дедики:\n— Бу сувни мендан бурун шу товуш эгасига элтиб бер. Бир йўлдошим яраланиб сувсаб ётар экан, мен ичолмайман.\nХотин сувни иккинчи ярадорга олиб борди. У ҳам сувни ичайин деб турган чоғида «Оҳ… сув!..» деган яна бир товуш эшитди, хотинга дедики:\n— Шу йўлдошим сувсиз экан, мен ичолмайман, бер сувингни шунга. Хотин сувни учинчи ярадорга етказди. У сувни ичаётганда биринчи ярадорнинг «Оҳ… ўолдим… сувсизликдан» деган товуши келди. Бу ҳам хотинга:\n— Сувингни мендан бурун шу товуш эгасига бер! – деди ва ўзи ичмади. Хотин яна қайтиб биринчи ярадорнинг олдига келса, бечоранинг ўлиб ётганини кўрди. Иккинчи ярадорнинг олдига борди, у ҳам ўлиб ётган экан. Учинчи ярадор ҳам сувсизликдан ўлиб қолмасин дея югуриб кетди:\n— Эй, воҳ!.. Бу ҳам ўлиб қолибди! – деб сувни тўкди.\nМусулмонларнинг ўлим чоғида ҳам бир-бирларини қанчалик севишларини ўйлаб кўз ёш қилди.\n"http://www.kutubxona.com/wiki/index.php?title=Abdurauf_Fitrat._Musulmon_sevgisi_(hikoyat)_/_Kiril&oldid=14064" dan olindi


08:18 / 28.08.2016 | Doniyol | 1406\nАссалому алайкум! Хурматли устозлар, биз Москва шаҳрида балик савдоси билан шуғулланамиз. Биласизлар бу ерда аксари харидорлар мусулмон эмас. Биз ҳаридорларга юқори хизмат кўрсатишга ҳаракат қиламиз, яъни ортиқча хизмат. Бу балиқни яхшилаб ювиб, чиройли идишларга солиб, ҳар хил безаклар бериб ва ҳоказо. Биз буларни харидорга ёқиб, яна бизга келиши учун қиламиз, чунки атрофда конкуретлар бор, улар ҳам мусулмон эмаслар. Алҳамдулиллаҳ бизнинг савдоимиз уларникидан анча чаққон, сабаби ана ўшандай ортиқча хизмат қилганимиз учун ҳамдир. Лекин бизни ўйлантираётган савол, бир биродар ишимизни кўриб, “кофирга бунчалик меҳр билан ортиқча хизмат қилишларинг нотўғри” деяпти. Биз “ўзимиз учун қиляпмиз бу ишларни” десак ҳам “барбир, ортиғи керак эмас. Кофирни яхши кўриб қолишга ўтиб қолмасин” деяпти. Шунга сиз азизлардан сўраб кўришга қарор қилдик. Шунга нима дейсизлар устозлар?\nБизларни ҳам дуо қилинглар, ҳалол ишлашни, ҳалол молу-ризқ топишни насиб айласин. Аллоҳ барчамиздан рози бўлсин.\nВа алайкум ассалом! Бу ерда уларнинг қалбларини Исломга улфат қилиш бор. Шариат эса уларнинг қалбларини улфат қилиш учун ҳатто закот беришни ҳам жоиз қилган. Кейинчалик закот борасида уламоларнинг ихтилофи бўлсада, уларнинг қалбларини Исломга улфат қилиш учун бўлган ҳаракат қиёматгача давом этади. ҚАЛБЛАРИ УЛФАТ ҚИЛИНАДИГАНЛАР ТОИФАСИ «Қалблари улфат қилинадиганлар» деганда Исломга киришидан ёки Исломда собит бўлишидан умид қилинаётган кишилар ҳамда Исломни уларнинг ёмонлигидан тўсиш, Ислом йўлида хизмат қилдириб, мусулмонларга ёрдам бериш кўзланаётган кишилар тушунилади. Улар бир неча қисмга бўлинади: 1. Закотдан улуш олса, ўзи ҳам, аҳли-аёли, уруғ-аймоғи ҳам Исломга кириши умид қилинадиган кишилар. Пайғамбаримиз соллаллоҳу алайҳи васаллам Сафвон ибн Умайяга шундай муомала қилганлар. Макка фатҳ қилинган куни унга омонлик эълон қилганлар ва тўрт ой муҳлат берганлар. У сафарда эди. Қайтиб келиб, кофир ҳолида Ҳунайн урушида мусулмонлар билан бирга қатнашган. Бу урушга чиқишдан олдин Пайғамбаримиз соллаллоҳу алайҳи васаллам унинг силоҳини қарзга олган эдилар. У зот соллаллоҳу алайҳи васаллам унга бир водий тўла туяни юклари билан ато қилиб берганлар. Имом Муслим ва Имом Термизийлар қилган ривоятда Сафвон ибн Умайя: «Набий соллаллоҳу алайҳи васаллам мен учун энг ёмон одам бўлиб кўринар эдилар. Мол бердилар, мол беришда давом этавердилар ва ниҳоят, мен учун энг маҳбуб одамга айландилар», деган. Пайғамбаримиз соллаллоҳу алайҳи васаллам Ислом учун нима сўралса, бераверар эдилар. Шу сабабли Исломга кирганлар ҳам анчагина бўлган. 2. Ислом ва мусулмонлар учун ёмонлик қилиши мумкин бўлган, мол-мулк берилса, ўша ёмонлигини қайтариш имкони бўлган кишилар. Баъзи одамлар Расулуллоҳ соллаллоҳу алайҳи васалламнинг ҳузурларига келишар, уларга закотга тушган молдан берсалар, «Ислом жуда яхши дин-да», деб мақтаб кетишар, бермасалар, ёмонлаб кетишар эди. 3. Исломга янги кирган-у, закот молидан берилса, Исломда собит бўлиши умид қилинадиган одамлар. Одатда Исломга янги кирган одам ота-онаси, қариндош-уруғи, жамияти ва эски динининг аҳли томонидан турли тазйиқларга, жумладан, иқтисодий тазйиқларга ҳам учрайди. Шунинг учун у ёрдамга муҳтож бўлиб туради. 4. Обрў-эътиборли, бошқа миллатлардаги ўзи каби нуфузли кишиларни танийдиган мусулмонлар. Уларга қилинган яхши муомала туфайли ана шу бошқа миллат вакиллари ҳам иймонга келишидан умид қилинса, ўша мусулмонларга ҳам закотдан берилган. Адий ибн Ҳотим ва Забурқон ибн Баррлар жуда яхши мусулмон бўлганлар, қавмлари ичида обрў-эътиборли бўлганлар. Лекин шунга қарамай, ҳазрати Абу Бакр розияллоҳу анҳу уларга закотдан улуш берганлари бунга ҳужжат қилиб келтирилади. 5. Ўз қавмларида катта обрўга эга бўлган, аммо иймони ҳали заиф кишиларнинг кўнглини улфат қилиш учун ҳам уларга закот моли берилган. Пайғамбаримиз алайҳиссалом Ҳавозиндан тушган ўлжалардан ана шундай кишиларга ҳам берганлар. Уларнинг кўпчилиги Макка аҳли эди. Кейин улар ҳақиқатда ҳам яхши мусулмон бўлиб кетишди. 6. Душман билан чегарадош жойларда ҳимоя-мудофаа ишини бажариб турган мусулмонлар. 7. Закот йиғиш ишларида обрў-эътиборлари билан ёрдам берадиган мусулмонлар. Ҳозирги кунда қалблари улфат қилинадиганлар учун ажратилган улушдан олишга ҳақли кишилар борми? Уламоларимиз бу ҳақда кўпгина фикрлар айтишган. Ҳанбалий мазҳаби: «Бу улушга ҳақлилар доимо бор», дейди. Ҳанафий уламолар эса: «Бу ҳукм насх бўлган, ҳозир қалби улфат топганлар йўқ», дейишади. (“Мўминнинг нажоти” китобидан). Валлоҳу аълам!\nМасжидда дунёвий сўзлар\nҚуён боқиш ҳалолми?\nШериклик ишга пул бериш\nБошлиқ берган пулдан олиб қолиш\nДўстим қарз олган эди\nСаломлашганда саловат айтиш\nБўлиб тўлаш масаласи\nСотиб пулини бериш\nИлтимос оҳиргача оқиб чиқин\nСоч сотишнинг ҳукми\nШу иш тўғрими?


Венгер ва Мовриниё. Азалий карама каршилик ечими. - 19 Ноября 2016 - BLOG - ARSAMAN.UZ | Arsenal Fan-klubi sayti\nBosh sahifa » 2016 » Noyabr » 19 » Венгер ва Мовриниё. Азалий карама каршилик ечими.\n13:53 Венгер ва Мовриниё. Азалий карама каршилик ечими.\nRifat AFC: Уз касбингизни санъат даражасига етказмагунча, "Уша касбнинг устасиман" - дейишликдан кайтинг. Бу сузлар Сукрок ёки Афлотунга тегишли эмас. Узининг фалсафий карашлари билан фудбол оламининг хакикий "пионер"ига айлана билган, хар кандай вазиятларда хам шоирона босиклиги билан хурмат козонган франсузга тегишли. Арсеналнинг чинаккам жонкуярининг уз тили билан айтганда: - Фудбол бу худди раксга ухшаган бир санъат, аммо сиз уни чиройли амалга оширсангизгина у санъатга айланади. Хафта сунгида, Арсен Венгер жамоасининг уйинларини томоша килиш Арсенал мухлисларининг нафакат одатига балки, дам олиш кунларининг хузурбахш кисмига айланиб колган десак, муболагъа булмас. Анридан тортиб Озилгача Арсен Венгер "оила"сининг 11 аъзосига фудбол ихлосмандларини сехирлашдек хафталик вазифаларини бажаришга ундайди. Агар Арсен Венгерни Пикассога киёсласак, Жозе Мовриниё уз-узидан Жереми Николга айланади. Бу инсон 53 ёшигача дунёнинг энг йирик сахналарида деярли барча ютукларга эришиб улгурди. Лекин хали хамон у нимадандур ташвишдек гуё. Шу оъринда Грасианнинг машхур иборасига эътиборингизни каратинг: "Хасадгуй бир марта улмайди, унинг ракиби канча мактов эшитса, шунча марта улади". Айни шу жойда зиддиятнинг аслий сабаби келиб чиккандай булади. Уткан 14 йилдан буён фудбол оламини узига жалб килиб келаётган азалий душманликнинг ишонишимиз мумкин булган ягона сабаби.Жозе Мовриниё узининг энг севимли куролига айланган оммовий ахборот воситалари оркали Венгерга карата истехзоли гаплари ёмгирини ёгдира бошлади. Хар икки гапида "баъзи бировлар"дан кура купрок ютукларга эришганини рукач килиб чарчамагинини эслатиб утиш жоиз эмас, фикримизча. Чунки бу вокеалар купчиликнинг ёдида. Бу икки мураббий икки хил дунёкарашга яъни фудбол тили билан айтганда, иккита бир бирига умуман ухшаш жихати булмаган тактикага эга. Уларнинг фудболга булган ёндашуви узгача. Бириси - факат натижа учун курашади. Совринларга эришиш максадида хар кандай услубдан фойдаланади. Хаёлингизга дархол "Автобус" келгани аник, лекин хозир гап майдондаги тактика эмас балки майдон таскариси хакида кетмокда. Мовринё хеч бир мураббийни узининг илмокли гапларидан бебахра колдирмайди. У хох Венгер булсин, хох Раниери, хох Гвардиола ёки Клоп. Иккинчиси - чиройли уйин ва жамоага булган содиклиги билан танилган. Демак, Венгерга совринларни кераги йукми? Йук, адашасиз хар кандай мураббий соврин ютишни ва у билан мактанишни хохлайди. Кетма-кет совринлар, галабалар, маглубиятсиз сериялар ва Эмерейтс Стадиони. Бу майдонни куриш Венгерга жудаям кимматга тушди. 10 йил давомида у факат 9 миллион сарфлади ва ундан купига клубнинг курби етмасди. Венгернинг "49 маглубиятсиз" серияси тугаб, "10 йиллик совринсиз" серияси бошланди. Бу пайтда Мовринё нима килди. Уям буш утирмади, турли жамоаларда 619 миллион сарфлади. Лекин натижа бор! Икки бора Чемпионлар Лигаси, 8 бора чемпионлик шохсупаси. Ажойиб натижа. Балки, Венгер хам у сингари бир клубда 3 йилдан ортик ишлай олмай, жамоаси кийин ахволда колганига парво килмай, уни тарк этиб, "жахонгашталик" килганда шундай натижаларга эришармиди. Совринлари билан мактаниб, бировга гап бермай юрган булармиди. Балки, Мовринё узига ёккан бир клубда, хар кандай шароитга карамасдан, уша клуб фидоийсига айланиб 20 йил давомида фаолият юритганда, "Венгерни хурмат киласизлар-у, мени хурмат килмайсизлар!" - деб, хурмат талаб килиб юрмаган булармиди!? 1\nBloger: Rifat Inomov blogi | O'qildi: 327 | Muallif: Inomov021


Бугун Москва шаҳридаги Қизил майдонда “Россия террорга қарши” шиори остида кўп минг кишилик митинг бўлиб ўтди.\n26 июн 2022, Тошкент вақти: 08:00\nНамойишда Беслан фожиаси қурбонлари хотираси учун чиққан бир неча ўн минг киши иштирок этди. Намойиш аввалида Касаба уюшмаси Москва шаҳар федерацияси раҳбари Михаил Нагайцев йиғилганларни фожиа қурбонларини ёт этиб бир дақиқа сукут сақлашга чақирди:\n“Беслан болалари — бизнинг болаларимиз. Рухсат этинг, фожиада ким қурбон бўлган бўлса, уларнинг хотираси учун бир дақиқа сукут сақлайлик”, — деди Нагайцев.\nНамойиш пайтида одамлар Россия байроқларини, “душманга — ўлим!”, “Террор — ўлатдан даҳшатлироқ офат!” каби шиорларни кўтариб турдилар.\nБу каби митинглар Россиянинг бошқа шаҳарларида ҳам бўлиб ўтди.


ПАХТАКОРЛАРГА ИЖОДКОРЛАР МАДАДКОР БЎЛМОҚДА - Ўзбекистон овози газетаси\nПАХТАКОРЛАРГА ИЖОДКОРЛАР МАДАДКОР БЎЛМОҚДА\nЎзбекистон ХДП Наманган вилоят кенгаши қошида «Ҳорманг, пахтакорлар» тарғибот гуруҳи фаолият олиб бормоқда. Унга «Ўзбекистон овози» газетасининг Наманган вилояти бўйича мухбири, таниқли шоир Носиржон Деҳқонов раҳбарлик қилмоқда.\nБугун вилоятда фаолият юритаётган 3058 фермер хўжалигининг қай бирига борманг, йиғим-терим ишлари авжида. 65650 гектар майдонда кутилганидан зиёд ҳосил етиштирилди. 194400 тонналик вилоят хирмонини ёғин-сочинга қолдирмай саранжомлаб олиш ниятида барча чора-тадбирлар кўрилган. Вилоятимизда катта карвон ҳисобланган Поп, Мингбулоқ, Наманган, Учқўрғон, Уйчи туманларида йиллик режани уддалаган фермер хўжаликлари сони кун сайин ортиб бормоқда.\nПоп туманидаги «Ўрай» ҳамда «Шавкат-Шуҳрат-келажак» фермер хўжаликларида ўтказилган тарғибот тадбири теримда иштирок этаётган фермер хўжаликлари аъзолари-ю маҳаллалардан келган ҳашарчиларга ҳордиқ улашиб, кўтаринки кайфият бағишлади.\n— Хўжаликларда пахта йиғим-терими мавсумига астойдил ҳозирлик кўрилганидан миннатдормиз, — дейди Тепақўрғон МФЙ мутахассиси Гўзал Парпиева. — Ҳашарчилар учун зарур шароитлар яратилгани терим суръати ва сифатини оширишга асос бўлмоқда. Маҳалламиздан 1060 нафар банд бўлмаган аҳоли вакиллари теримга жалб этилди. Ўйлайманки, хирмонга муносиб ҳисса қўшамиз.\nШу куни поплик шоирлар Салимхон Назиров, Мўйдинжон Маткаримовлар иштирокида фермер хўжалиги дала шийпонида тадбир ўтказилди. ЎзХДП вилоят кенгаши мафкура бўлими мудири Мўътабар Қозиева, Наманган шаҳар кенгаши ижрочи котиби Дилноза Ўринбоеванинг фикр-мулоҳазалари шоирлар мушоирасига айланди. Кунига 200-250 килодан пахта териб, ўрнак кўрсатаётган Фарида Яқубохунова, Холида Пўлатова, Зарифа Раҳматуллаева, Чарос Қурбонова сингари ҳашарчиларга вилоят партия кенгашининг фахрий ёрлиғи ҳамда эсдалик совғалари топширилди.\nМингбулоқ туманидаги «Бахтиёр Мамасолиевич» фермер хўжалигида пахта тераётганлар ҳузурида халқ депутатлари вилоят Кенгашидаги ЎзХДП гуруҳи раҳбари Дилором Абдураҳимова ҳам иштирок этиб, Президентимизнинг Тожикистонга ҳамда Ҳиндистонга расмий ташрифи ва унинг сиёсий, иқтисодий, маънавий аҳамияти ҳақида фикр-мулоҳазаларини билдирди.\nУйчиликларни ҳам қўли-қўлига тегмайди. Улар жорий йил 20862 тонналик пахта хирмони бунёд этишга аҳд қилишган. 245 терим отрядига бўлинган 248 пахтачилик фермер хўжалиги далаларида иш қизғин. Шу кунгача 11000 тоннадан зиёд оқ олтин йиғиб олинди. Бу йиллик режанинг 55 фоизини ташкил этади. 6269 гектар ердаги пахтанинг 60 фоизида биринчи терим ҳосили турибди.\nЎзХДП вилоят кенгаши раиси, халқ депутатлари вилоят Кенгашидаги партиямиз гуруҳи аъзоси Равшан Абдуллаев, ижодкорлар Дилбар Бону, Малика Бойхонова билан туманнинг «Бирлашган-Деҳқонобод» ММТП ҳудудидаги пахта ва ғалла уруғчилигига ихтисослаштирилган «Бахтиёр» кўп тармоқли фермер хўжалигида бўлдик.\nШерзод Мадраҳимов раҳбарлик қилаётган мазкур фермер хўжалиги тасарруфида жами 84,5 гектар экин ери мавжуд. Жорий йилда 36,4 гектарда буғдой ундириб, ҳар гектаридан 42 центнердан 153 тонна қаҳрабо дон етиштиришга муваффақ бўлган. Хўжаликда 21 яшикда асалари парваришланади. 30 сотихли иссиқхонада етиштирилаётган лимон, мандарин, апельсин кўчатлари баравж. Лимон мевасидан ҳам даромад олина бошлаганига 3 йил бўлибди.\nБиз фермер хўжалиги дала шийпонига борганимизда, туман ҳокими Муҳаммадаюбхон Апақов, 8-отряд раҳбари Абдуғафур Ортиқов ҳам шу ерда экан. Улар билан бирга шийпоннинг ўнг томонидаги пайкалда пахта тераётган ҳашарчилар томон бордик. 220 нафар теримчи-ҳашарчи пахталарини тарозидан ўтказиш учун ошиқарди. Улар билан «Ҳорма, бор бўл»дан кейиноқ шийпонгача суҳбатлашиб келдик.\n— «Ўзбекистон овози» газетаси таҳририятидан китоблар, вилоят кенгашидан совға-саломлар билан ижодкор тарғиботчилар келишибди. Бугунги тушлик шеърхонлик билан янада гаштли кечадиган бўлди, — деди туман ҳокими.\nҲокимнинг бу хабари барчага кўтаринки кайфият бағишлади. «Боғ» маҳалласидан келиб ҳашарда қатнашаётган Маҳлиё Абдулазизова «Мен ҳам шеърлар машқ қилиб тураман, майлими, Ватан ҳақидаги бир шеъримни ўқиб берсам», деди.\nШийпонда мушоира бошланди.\nИлғор теримчиларга «Ўзбекистон овози» газетаси таҳририятидан махсус юборилган китоблар, вилоят, туман партия кенгашларининг эсдалик совғалари топширилди.\nТушлик соатларида олиб борилаётган тарғибот тадбирлари давом этмоқда.


ОРЗУ, МАҚСАДЛИ ЁШЛАР\nТошкент ҳарбий округига қарашли ҳарбий қисмларнинг бирида хизмат қилаётган ҳарбий хизматчилар иштирокида тадбир бўлиб ўтди.\nУнда 23 нафар ҳарбий хизматчининг фарзандига олий таълим ва олий ҳарбий таълим муассасаларига Президентимиз қарорига биноан квота асосида ўқишга кириш имтиёзини берадиган тавсияномалар топширилди.\n– Ўтган йили мен ҳам худди шундай тавсияномани қўлга киритгандим, – дейди подполковник Каримжон Номоновнинг ўғли Муҳаммадсобир Баннобоев. – Айни пайтда Қуролли Кучлар академияси курсантиман. Давлатимиз раҳбари томонидан ҳарбий хизматчиларнинг фарзандларига берилган квота боис шундай шарафли имкониятга эга бўлдим. Бугун катта имтиҳонлар олдида турган ёшларга омад ёр бўлишини тилайман.\n– Дадамнинг юрт ҳимоячиси эканлиги билан доим фахрланганман, – дейди капитан Бобомурод Абдуллаевнинг қизи Мунаввара Чориева. – Бугун ишончни оқлаш менинг навбатим. Ҳарбий қисм командири томонидан менга берилган тавсиянома орқали Тошкент вилояти Чирчиқ давлат педагогика институтига ўқишга кириб, юртимизнинг келажаги учун билимли ва салоҳиятли ёшларга таълим берадиган ўқитувчи бўлмоқчиман.


5 Август 09:25\nПекиндаги қишки Олимпия ўйинларининг коронавирусга қарши қоидалари эълон қилинди 2022 йилги Қишки Олимпиада ўйинлари машъаласи Пекинга етказилди Грецияда Олимпия машъаласи ёқилди\nТанлов учта фан - математика, физика ва информатика бўйича ўтказилди, деб хабар беради Kazinform мухбири.\nОлимпиада ташкилотчиси - Саха Республикаси (Якутия). Барча топшириқлар онлайн тарзда топширилди. Танловда етти мамлакат - Қозоғистон, Россия, Индонезия, Руминия, Сингапур, Болгария ва Эрондан 250 дан ортиқ ўқувчи иштирок этди.\nҚозоғистондан 74 ўқувчи ҳужжат топширди. Қарағанди вилоятидан Н. Нурмақов номидаги ихтисослаштирилган мактаб-интернат ўқувчилари Бексултан Шарип (физика) ва Рамазан Пердебай (информатика), шунингдек 1-сонли «Билим-инновация» лицей-интернати ўқувчилари Диас Серкибаев ва Омир Байбосинов (физика) қатнашдилар.\nЭнг яхши натижани Рамазан Пердебай кўрсатди. У ўз йўналишидада иккинчи бўлди. Ўқувчи йил давомида бир неча бор халқаро мусобақаларда мамлакат шарафини ҳимоя қилган. У Европа ёшлар олимпиадаси, Халқаро Жаутиков олимпиадасининг бронза медали совриндори, шунингдек, 2021 йилги Республика ўқувчилар олимпиадаси ғолиби.\n«Олтинчи синфдан бошлаб барча мусобақалар ва олимпиадаларда фаол қатнашганман. Шунинг учун мен доим тайёргарлик кўраман. Олимпиада олдидан мен «кумуш« оламан деб ўйлагандим, лекин шундай бўлди. Мен натижадан мамнунман. Баъзи вазифалар жуда осон эди, лекин қийинлари ҳам бор эди «, - дейди Рамазан.\nТанловда информатика ўқитувчиси Мағжан Қауланов ҳам ёрдам беради.\n«Мен IОИI ўқувчилари ўртасида информатика бўйича халқаро олимпиадада қатнашишни орзу қиламан. У ерда дунёнинг барча мамлакатларининг энг яхшилари чиқиш қилади «, - дея Рамазон ўз режалари билан ўртоқлашди.\nОлдинги мусобақалар натижаларига кўра, жамоа ҳисобида 5 та олтин, 11 та кумуш, 16 та бронза ва 4 та диплом бор. Таққослаш учун: 2020 йилда Қозоғистон 1 та олтин, 3 та кумуш, 9 та бронза ва 10 та дипломни қўлга киритди.


«Норма Маслаҳатчи» газетасининг 2015 йил 31 март 13-сони - Gazeta.Norma.uz\n«Норма Маслаҳатчи», №13, 2015й. 31 март\nЎзбекистон Республикаси Президенти сайловини ёритиш бўйича Республика матбуот марказида мамлакатимиз ва хорижий ОАВ вакиллари учун матбуот анжумани бўлиб ўтди.\nТекширишлар режа-жадвали энди очиқ фойдаланишда.\nАлбатта, анъанавий телефон алоқасининг уяли алоқа билан рақобатлашиши қийин. Бироқ...\nХодиманинг декрет таътили вақтига янги ходим ишга қабул қилинган. Бундай шартнома муддатли деб ҳисобланадими?\nМЧЖ директори билан 1 йилга муддатли меҳнат шартномаси тузилган. Уни узайтириб бўлмайди.\nАмалиётда кўпинча меҳнат шартномасининг муддати тугайдиган кунда ходим касаллик варақасида, меҳнат таътилида бўлиши ҳоллари учрайди.\nОгоҳлантириш муддати мобайнида ходим ўзи берган аризани қайтариб олиши мумкин.\nДебиторлик қарзини ундириш тўғрисида суд буйруғини чиқаришга доир.\nМасъулияти чекланган жамият ҳар йили мажбурий аудиторлик текширувидан ўтказилиши керакми?\nТажриба алмашиш мақсадида Ўзбекистон суди вакиллари АҚШда бўлдилар.\nЙПХ ходими ҳайдовчига гувоҳномасини кўрсатишга мажбурми?\nЯқин-атрофда ДАН ходимлари бўлмаса, нима қилиш керак?\nШошилинч тиббий ёрдам кўрсатиш учун транспорт воситасининг салонида бўлиши шарт бўлган зарур тиббий ашёлар рўйхати.\nНикоҳ тузилгандан кейин эр-хотинда бир-бирига моддий ёрдам бериш мажбурияти вужудга келади.\nЯрашиш учун судья қандай энг кам ва энг кўп муддатларни белгилаши мумкин?\nЎз фамилиямни ўзгартирмаслик учун нима қилишим керак?\nХўжалик суди ХФнинг даъво талабларини тўлиқ қондирди. Бундай қарорга қўшилмаган МЧЖ апелляция шикояти берди.


Буркина Фасода 400 бола қулликдан озод қилинди\nҒарбий Африкадаги Буркина Фасо давлатида ўтказилган полиция махсус амалиёти чоғида олтин конларига қулликка сотиб юборилган 400 га яқин бола озод қилинди.\nАмалиёт чоғида болаларни қулликка сотиш ва қул қилиб ишлатишда гумонланган 73 одам қўлга олинди. Полицияга кўра, асосан ўғил болалардан иборат бўлган ўсмирлар мамлакатнинг турли ҳудудларидаги учта олтин конида ишлатилган. Озод қилинган болалар ижтимоий ҳимоя марказларига жўнатилган. Уларнинг айримларига жинсий зўравонлик қилинган.\nПолиция айни пайтда қулликдан озод қилинган болаларнинг ота-оналарини қидирмоқда.


Ўзбекистонда илк марта ЎзБлоггерлар чемпионати ташкил қилинмоқда | Xushnudbek.uz\n30.12.2013\tin Shaxsiy fikr, Бошқа 2 фикр\nЮртимизда кундан-кунга замонавий ахборот-технологиялари шиддат билан ривожланиб бораётганлиги сир эмас. Айниқса, интернет тармоғи кундалик ҳаётимиздан мустаҳкам ўрин эгаллаб бўлди.\nБир қанча ижтимоий тармоқларда анчадан буён ўзбек блоггерларини бирлаштирувчи чемпионат ўтказиш лойиҳаси муҳокама қилиниб келаётганди. Кўпчиликда таклиф бор, аммо амалга ошириш учун аниқ ҳаракатлар йўқ эди. Мисол учун айтишим мумкинки, 2013 йил 11 январь куни ЎзБлоггерлар чемпионатини ўтказиш таклифини бергандим. Ўшанда ҳам анча муҳокама қилдик. Муҳокама янада осон бўлиш учун Facebook ижтимоий тармоғида UzBloggerlar номли гуруҳ ташкил қилдим. Маълумот учун айтишим мумкинки, ҳозирда гуруҳнинг 340 нафар иштирокчиси бор.\nМуҳокамани ўша ерда давом эттирдик. Темур Аъзам ҳам танлов учун фикр сўради, лекин айтилган гапларнинг ҳаммаси мониторда қолиб кетди. Ўшанда ҳам майли дедик, танлов ўтказилмаса ҳам, ҳеч бўлмаса Facebookда гуруҳ очилганидан хурсанд бўлдик.\nЙил ўртасига келиб, ўзбек блоггерларини бирлаштириш таклифи ижтимоий тармоқларда яна кун тартибига қўйилди. Бу сафар озгина олға силжиш бўлди. Дастлаб Муҳрим Аъзамхўжаев аввалроқ тузиб чиққан блоггерлар рўйхатини кенгайтирди. Мазкур рўйхатдан илҳомланиб, Шермуҳаммад Абдуғофуров ўз блогида мазкур рўйхатни анча кенгайтирди. Кейинроқ, яъни август ойида барча ғояларни бирлаштириб, http://uzbloggerlar.blogspot.com лойиҳасини ишга туширдим. Бугунги кунда мазкур лойиҳа ўзбек тилидаги 88 та блогни ўзида мужассам этган. Хулласи калом, йил ўртасидаги муҳокамалар ҳам шундайлигича қолиб кетди.\nНиҳоят йил якунланишига саноқли кунлар қолганда, ЎзБлоггерлар танлови ҳақидаги фикр яна қайта бошланди. Twitter ижтимоий тармоғида чемпионат ўтказиш таклифини яна бир бор ўртага ташладим. Бу сафар жиддийроқ кетди. Facebookдаги гуруҳда қўллаб-қувватланди.\nМуҳокама қилинавериб анча тажриба ошиб қолмаганми, бу сафар шартта бошлаш кераклигини билиб олгандим. Дарров қатнашувчилар рўйхатини эълон қилдим. Таҳминий қоидалар ишлаб чиқилди. Хуллас, мана Худога шукур, бир амаллаб бошлаб олдик танловни.\nЭнди танлов ҳақида қисқача:\nТанловда барча иштирок этиши мумкин. Блоги борлар ҳам, блоги йўқлар ҳам. Танловдан асосий мақсад ўзбек тилидаги фикрларни, мулоҳазаларни кўпайтириш. Блоглар кўп бўлса-ю, фикр бўлмаса, у ҳам бизга керак эмас. Шунинг учун барчани эркин иштирок этишини таъминлашга қарор қилдик.\nИштирок этиш учун нима қилиш керак?\nҚатнашиш шартлари жуда оддий: блогпост ёзасиз ва унинг манзилини ташкилотчиларга хабар қиласиз. Блоги йўқлар эса менга электрон почта орқали ёзган мақоласини юборади, танловга қабул қиламиз.\nТанлов бир нечта босқичдан иборат бўлади. Ҳар бир босқичда маълум бир мавзу белгилаб оламиз. Биринчи босқич мавзуси эса – эркин мавзу. Блоггерлар исталган мавзуда блогпост ёзишлари мумкин.\nТанловга юборилган барча блогпостлар кейинчалик овозга қўйилади ва энг кам овоз олган иштирокчи лойиҳани тарк этади. Хуллас, шунақа тартибда кетаверамиз.\nБиз танловни муҳокама қилаётган вақтимизда бир нечта саҳоватпеша инсонлар ушбу лойиҳага ҳомийлик қилиш истаги борлигини билдиришди. Ҳомийларнинг кўмаги билан ҳозирча умумий соврин жамғармаси – 800 минг сўмдан ошиб кетди.\nДемак, азиз дўстлар, Сиз ҳам ушбу танловда иштирок этинг! Сиз ёзинг, биз ўқишга кафолат берамиз. Биринчи босқич 13 январга қадар давом этади. Ушбу муддат ичида исталган мазуда бирон нарса қораланг. Биз мазза қилиб ўқийлик ва уни баҳолайлик.\nЎткир Ҳошимовнинг ажойиб гапи бор: “Сен менга бир сўм бер, мен сенга бир сўм бераман. Иккаламизда ҳам ҳеч нарса ўзгармайди. Сен менга бир фикр айт, мен сенга бошқа фикр айтаман. Иккаламизда ҳам иккитадан фикр бўлади”.\nШундай экан, ўзгалар билан фикр алмашиш имкониятидан четда қолиб кетманг!\nТанловнинг батафсил қоидалари билан Facebookдаги “UzBloggerlar” гуруҳидан ёки расмий блогдан танишишингиз мумкин.\nблог блогер ўзблог\t2013-12-30\nАфсус бу хакда эртарок хабар топганимда балки мен хам нимадир коралаб танловда иштирок этган булармидим.Майли хеч киси йук.Худо хохласа кейинги сафар албатта иштирок этаман.\n28.07.2014 at 23:01\nБлоглар ёзишга унчалик хам кобилиятим йук булса хам яхши фикрлар билдиришга харакат киламан.


Нима учун қорин дам бӯлади? – Дарё уз Янгиликлар\nГлавная / Жамият / Нима учун қорин дам бӯлади?\nAkbar 11.04.2019\tЖамият Comments Off on Нима учун қорин дам бӯлади? 62 Показы\nҚорин дам бӯлиши сабаблари ва даъвоси – ичнинг – оғриги !\nКўпчилик ошқозонда газ шаклланишининг кўпайиши ва уни шишириши билан боғлиқ муаммолардан хавотирда. Шунга қарамасдан, ҳамма бу муаммоларни ҳатто ўзларини бошқалар билан баҳслашмаслик учун ҳам очиқчасига тан олишга тайёр эмас. Ва камдан кам одам бу муаммоларни улар билан гастроэнтерологга бориш учун жуда катта эътиборга лойиқ деб ҳисоблайди. Ва бу беҳуда. Қорин бўшлиғида кенг тарқалган қорин ва газ шаклланиши ошқозон-ичак тракти кўплаб жиддий касалликларни яшириши мумкин бўлган белгилардир. Шунинг учун бу патологик ҳодисалар жиддий ва чуқур даволанишни талаб қилади.\nҚорин бўшлиғида тез-тез кузатиладиган ичаклардаги газлар ҳосил бўлиши илмий жиҳатдан газак деб аталади. Нима учун бу содир бўлади? Ошқозон ва ичакларда ҳаво ва бошқа газлар доимо мавжуд. Баъзи ҳаво озиқ-овқат билан ютилади (бу жараён аэрофаж деб аталади). Ошқозондан ортиқча ҳаво одатда қайтиб чиқиб кетади, аммо унинг бир қисми ичакка этади. Аксарият ҳолларда ошқозон-ичак трактидаги газларнинг келиб чиқиш манбаси бошқача. Улар озиқ-овқатни қайта ишлаш жараёни натижасида ҳосил бўлади ва ичак микрофлораси томонидан ишлаб чиқарилади. Қисман, улар ичак деворлари томонидан сўрилади, лекин уларнинг катта қисми анус ташқарисига чиқади.\nБу бутунлай нормал жараён. Соғлом инсон кунига 600 мл газни ишлаб чиқаради. Бу жараён кунига 13-20 марта амалга оширилади. Бироқ, қоронғи бўлса, ичакдаги газнинг миқдори сезиларли даражада ошади ва 3-4 л га этади. Табиийки, барча газлар ичакдан дарҳол чиқиб кетолмайди ва натижада, одам қорин билан портлаши мумкин.\nКўпчилик, ичакдаги газнинг водород сулфиди деб ҳисоблашади. Аслида, ичак газида водород сулфиди жуда оз, унинг асосий қисми азот, карбонат ангидрид, метан, кислород ва водород. Метил мерcаптан каби, одатда (водород сулфид, аммиак ва скатол билан биргаликда) ва ичак газларини ёқимсиз ҳид беради ҳидли бирикмалар ҳам мавжуд. Катта ичакдаги газнинг кўп қисми деворлар бўйлаб тўпланган ва кўпикли пуфакчаларга ёпиштирилган.\nНима учун қоронғилик пайдо бўлади ва ошқозон шишиб кетади?\nКетма-кетликка ва шишишга сабаб бўладиган сабаблар кўп бўлиши мумкин. Қандай бўлмасин, қорин бўшлиғи шикастланиши инсон ҳазм қилиш тизимида бирор нарса нотўғри эканлигини кўрсатувчи аломатдир. Бироқ, ушбу асосда ўзига хос касалликни аниқлаш мумкин эмас. Ахир, ошқозон-ичак касалликларининг 90 фоизида газнинг кўпайиши кузатилади.\nБундан ташқари, ошқозон ва шиллиқ қаватнинг кўпайиши нотўғри турмуш тарзи ва овқатланишнинг натижаси бўлиши мумкин. Аввало, аэрофагининг ортиши сабабларини эслатиб ўтиш керак:\nБундан ташқари, қорин бўшлиғига олиб келадиган сода, квасс, пиво ичимлиги натижасида ошқозонга жуда катта миқдордаги газ кириши мумкин. Баъзида қоронғулашиш ва шишганлик вақтинчалик бўлиши мумкин. Мисол учун, агар киши туни билан бир хил ҳолатида ухласа, газлар ичак бўлакларидан бирида тўпланиши мумкин ва эрта тонгда қоронғилаш белгилари бўлади. Бироқ, эрталабки тунашиш вақтинчалик ҳодисадир.\nДағалликнинг асосий сабаблари орасида нотўғри овқатланиш ва иррационал диэт мавжуд. Баъзи овқатлар ичак ва ошқозонда ферментатсияни кучайтириши мумкин, бу эса газ шаклланишига ва шиширилишига сабаб бўлади. Дуккакли оиланинг ўсимликлар, айниқса, нўхат каби нарсаларга ўхшашлиги ҳаммамизга яхши маълум. Ва бу тўғри. Аммо аслида, фақат дуккакли экинлардан узоқда газ қазиб олишни кўпайтириш мумкин. Бундан ташқари ферментатсияни яхшилаш ширинликлар, карам, баъзи турдаги гўшт, сут маҳсулотларини ишлатиш билан боғлиқ.\nШунингдек, лактоза интолеранси ёки сут шакар синдроми – яна бир сабабга кўра қоронғиликнинг сабабини назарда тутишимиз керак. Бу ошқозон-ичак трактининг бирида фермент лактаза ҳосил қилмайдиган касалликнинг номи, бу сутни шакарни – лактоза йиқитади. Ошқозон-ичак трактининг ортиқча сут шакли шишиши каби бундай ҳолатга олиб келиши мумкин.\nБундан ташқари, ошқозон-ичак тракти ва бошқа шакарлар – фруктоза, сукроз, рафиноз (дуккакли таркибида шакар) ва крахмал, шунингдек, сорбитол (шакар спиртли ичимликлар) ичида жуда кам ҳазм қилинган. Агар шакарнинг бир қисми ичакда қолса, у газларни чиқарадиган бактерияларни кўпайтириш учун қулай муҳитга айланади. Шундай қилиб, ширин овқатлар ҳам шамолга олиб келиши мумкин.\nОшқозон ва шилинишнинг ошиши мумкин бўлган бошқа бир синдроми чолин касаллиги. Бу инсон ошқозон-ичак трактининг клейковина ҳазм қила олмайдиган ҳолатининг номи, жуда кўп донли оқсил.\nБундан ташқари, ошқозон ва оғир, жуда баҳаратлı ва ёғли овқатлар фойдаланишга ҳисса қўшманг.\nОшқозон ва шилинишни оширишга олиб келадиган бошқа касалликлар:\nСледующая Ичак шамоллаши давоси


Ўзбек- Қирғиз чегарасининг янги лойиҳаси муҳокама қилинди - BBC O'zbek\nЎзбек- Қирғиз чегарасининг янги лойиҳаси муҳокама қилинди\nФарғона водийсида жойлашган икки давлат чегара олди ҳудудларида тез–тез юз берадиган низолар ортидан у ердаги аҳоли жабр кўриб келади.\nТаҳлилчилар, зудлик билан ўзаро чегаралар аниқланмас экан, келажакда давлатлараро уруш ҳавфи бор дея, расмийларни огоҳлантирадилар.\nЖорий йилнинг 27–29 март кунлари Тошкентда Ўзбекистон ва Қирғизистон чегара хизмати вакиллари иштирокида, икки давлат чегара ҳудудларини аниқлаш лойиҳаси муҳокамаси бўлиб ўтган.\nЎзбекистон Ташқи Ишлар Вазирлигининг веб сайти Ўзбек-Қирғиз чегаралари бўйича шартнома, аввал Ўзбекистон томонидан тайёрланганлигига урғу бериб, учрашув давомида келишувга қўшимчалар киргизилгани ва бу бўйича икки тараф ўзаро муҳокама қилиб, якунига етказиш кераклигини билдиради. Учрашув сўнгида икки тарафлама протоколга қўл қўйилган.\nЛекин, Ўзбекистон Ташқи Ишлар вазирлиги веб саҳифаси учрашув чоғида расмийлар чегара шартнома лойиҳаси бўйича қандай шарт ва қоидаларни муҳокама қилиб, қандай кўшимчалар киргизганликларини очиқламаган. Қирғизистон давлат чегара хизмати учрашув ҳақида ҳали маълумот тарқатгани йўқ.\nОлдинроқ, 27 мартда Бишкекда Ўзбекистон Республикасининг Қирғизистондаги элчиси Комил Рашидов билан Қирғизистон Ташқи Ишлар Вазирининг муовини Асқар Бешимов учрашуви бўлиб ўтган. Қирғизистон ТИВнинг расмий веб сайтига кўра, учрашув Ўзбекистон элчихонаси ташаббуси билан ўтказилиб, томонлар минтақавий ҳамкорлик доирасида икки тарафлама ҳамкорлашув ҳақида сўзлашган. Учрашув сўнггида келажакдаги турли жабҳаларда олиб борилувчи ҳамкорликни ривожлантиришдан иккала тараф ҳам манфатдор эканликлари айтилган. Учрашувнинг бошқа тафсилотлари берилмаган.\nСўнги йилларда Қирғизистон билан Ўзбекистон чегарасидаги низолар сони кўпайганлиги қайд этилган. Аксарият ҳолларда низолар икки давлат фуқароларига куч ишлатишлар ёки чегарачиларнинг ўзаро айтишуви билан якунланар эди. Сўнгги кезларда эса, икки давлат чегарачилари ўртасида қурбонлар ҳам берилгани кузатилди.\n2013 йилнинг 23 – июлида Қирғизистоннинг Жалолобод вилоятига қарашли Ақси туманида Ўзбекистон чегарасида юз берган низо оқибатида, икки давлат чегарачиларининг ўзаро отишуви бошланган ва натийжада Ўзбекистоннинг икки чегарачиси яраланиб, кейинчалик улардан бири вафот этган.


Капиталбанк хориждан борган пул жўнатмасидан хизмат ҳақи олаяпти\nЎзбекистондаги Капиталбанк ҳиссадорлик-тижорат банки хориждан бораётган пул ўтказмаларига тўлов жорий қилди. 1 июндан хориждан Капиталбанк орқали Ўзбекистонга юборилган 300 долларгача пул жўнатмаси учун 3 доллар, ундан ортиғига эса беш доллар хизмат ҳақи олиняпти. Бунақа тўлов ҳозирча фақат Капиталбанкда пайдо бўлгани айтилмоқда.\nЖанубий Корея ва Россиядан Озодликка қўнғироқ қилган ўзбекистонликлар шу кунларда Ўзбекистондаги Капиталбанк хориждан жўнатилган ҳар юз доллардан бир доллар хизмат ҳақи олиб қолаётгани ҳақида хабар берди.\nЖумладан, Жанубий Кореяда ишлаётган Рустам Ҳайитбоев Қорақалпоғистоннинг Амударё туманида яшовчи оила-аъзоларига 3 июн куни Western Union орқали 800 АҚШ доллари миқдорида пул ўтказгани, аммо, Капиталбанк 8 доллар хизмат ҳақи олиб қолганини айтди.\n- Мисол учун, мен ҳар гал пул чиқарганимда ҳамма ҳаражатларини тўлаб чиқаряпман. Ўзбекистон олдин муаммосиз олар эди. Кечадан бошлаб Капиталбанк 8 доллар олиб қоламиз, дебди. Бир йилдан бери шундай жўнатамиз. Ҳеч қанақа муаммо бўлмаган эди. Энди қанақа қилиб пул жўнатиш кераклигига бош қотиб қолди, деди Жанубий Кореяда ишлаётган Рустам Ҳайитбоев.\nУнга кўра, Амударё туманидаги Капиталбанк ходимлари 8 доллар олиб қолингани сабабини жорий этилган янги тариф ва таъминлаш ишлари учун, деб изоҳлаган.\n- Банкда аёлимнинг қўлига қоғоз берибди. “Нима учун пул олишганини билдингми?” десам: “Ремонт учун. Ҳозир шунақа қонун чиқди, 8 доллардан оламиз”, деб жавоб беришибди. Юз доларга бир доллар, деди Рустам Ҳайитбоев.\nРоссиянинг Санкт-Петербург шаҳрида меҳнат қилаётган Файзулло ака Самарқанд шаҳридаги оиласига пул жўнатгани, аммо, Капиталбанк ходимлари ҳар юз долларга бир доллар ҳақ тўлаш кераклигини айтганидан кейин яқинлари пулни олмаганини айтди.\n- “Янги қонун. Мисол учун 300 доллар юборса, 3 доллар, 1000 доллар юборса, 10 доллар олиб, кейин пулингизни берамиз”, дейишган. Уйимдагилар Халқ банкидан олаяпти, деди Санкт-Петербург шаҳридаги ўзбекистонлик меҳнат муҳожири.\nВазиятга ойдинлик киритиш учун Капиталбанкнинг Тошкентдаги идорасига боғландик.\nТелефон гўшагини кўтарган банк ходим Капиталбанк раҳбарияти хорижий трансакциялар учун янги тарифлар жорий қилганини тасдиқлади.\nАммо, хизмат ҳақи беш доллардан ошмаслигини урғулади.\n- Нолдан 300 гача уч доллар, 301 дан юқори суммага беш доллар тўланади, деди банк ходими.\nКапиталбанкнинг Озодлик билан суҳбатда бўлган бошқа ходими бу тартиб 1 июндан жорий қилингани ва бошқа банкларда бундай тўлов тури ҳозирча йўқлигини таъкидлади.\n- 1 июндан шунақа қилинди. Бу банкимизнинг тарифи. Олаётган одам пул тўлайди. Фақат бизани банкда шундай. Масалан, мен буни хоҳламайман, десангиз бу мажбурий эмас. Агар бу ёқмаса, бошқа банкка боришингиз мумкин. Биз сизни мажбурлаётганимиз йўқ. Ҳар битта банкда ўзининг қонун-қоидаси бор, деди ўзини таништирмаган Капиталбанк ходими.\nУ янги тариф жорий қилинганини халқаро пул ўтказмаларига хизмат кўрсатиш қимматга тушаётгани билан изоҳлади.\n- Ҳозир трансакциямиз сал қимматга тушяпти. Мижозларга хизмат кўрсатиш қимматга тушяпти, тушуняпсизми? Пул ўтказмаларидан бизга кўп пул берилмайди. Бу бизнинг банк хизмат кўрсатгани учун бўляпти. Денежний переводники эмас. Агар клиент хоҳламаса, бу мажбурий эмас, бемалол бошқа банкка бориб олишингиз мумкин, деди банк ходими.\nТошкентдаги Капиталбанк ходими халқаро пул ўтказмалари учун тўлов жорий қилингани Ўзбекистон қонунларига зид келмаслигини, банк ўз вазиятидан келиб чиққан ҳолда шундай қарор қабул қилинганини ҳам қўшимча қилди.\nРоссия Марказий Банкининг маълум қилишича, 2012 йилда ўзбекистонликлар ватанларига пул жўнатишда МДҲда биринчи ўринга чиққан.\nРоссияда меҳнат қилаётган ўзбекистонлик муҳожирлар уйига жўнатган пул миқдори ўтган йили жами 6 миллиард 241 миллион АҚШ долларини ташкил этган.\nРоссиядаги меҳнат муҳожирлари Ўзбекистонга пул жўнатишда, асосан, Western Union, МIGOM, Contact, Быстрая почта, MoneyGram, Unistream, Золотая Корона, АзияЭкспресс каби пул ўтказиш хизматларидан фойдаланадилар.


Ғаффор Хотамовнинг Тошкентда шов-шув бўлаётган асаридан боблар (1-27) | ДУНЁ ЎЗБЕКЛАРИ | Mobile Version\nҒаффор Хотамовнинг Тошкентда шов-шув бўлаётган асаридан боблар (1-27)\n07/25/2012 Ismat Khushev Тошкентда шов-шув бўлаётган асар\n27. “Эй Навоий авлоди, кел бу ёнга!..”\nСаксон тўққизинчи йилнинг кеч кузи.\nБир вақтлар Чингиз Айтматов, Азиз Несин, Мустай Карим, Абдужамил Нурпеисов, замонавий турк ва рус адабиёти намояндалари зийнат бағишлаган дастурхон атрофида бугун Олмониядан келган мунаввар адабиётчи Темурхўжа ўтирибди.\nУ қирқ уч ёшда, дўнгманглайи, катта-катта зийрак кўзлари, қаймоқранг юзлари, бутун борлиғидан заковат нури ёғилиб турибди, тортиниб -қимтиниб ўтиришида эса, юракни эзувчи шикасталик, сиғиндилик тарбияси кўзга яққол ташланади.\nУнинг отаси Усмонхўжа ўз вақтида Бухоро Халқ Республикаси нозири бўлган, йигирманчи йилларда она юртидан чиқиб кетган, сарсон-саргардонлик умрини куйдириб юборган…\n– Одил ака, – дейди меҳмон. – Мана, узоқ жойларда яшаб, барча муҳожирнинг фарзанди каби киндик қоним чет элда тўкилиб, қирқ уч йилни хорижда ўтказиб, Ватанни соғина-соғина, ниҳоят, азиз диёрга келиш насиб этди.\nЖонимни орзиқтирган бу ташрифга сиз сабабчисиз.\nТаважжуҳ кўрсатиб, менга даъватнома юбордингиз, бундан бошим кўкка етди, чунки мен севган, мен азиз билган улуғ бир ёзувчининг бундай меҳр кўрсатиши катта бир ифтихор василасидир.\nСиздан ўта миннатдорман, Ватан васлини кўришга, унинг муборак тупроғи бўйини туйишга муяссар бўлдим, ота юртим Бухорони, афсонавий Самарқандни зиёрат этдим, халқимизнинг солиҳ ўғлонлари билан тотли суҳбатлар қилдим.\nМана, бугун сизнинг мўътабар хонадонингизда туз тотаяпман, мунчалик ширин бир дийдорни олдин орзу қилиш кўп қийин эди, бир кун келиб, Ватанга бораман, Одил ака билан бир дастурхон атрофида ўтириб, дардлашаман, деган ўй ҳатто хаёлимга келган эмас.\nАслида, сиз мени оз танийсиз, мен эса, сизни кўп танийман, сизнинг асарларингизни, “Диёнат”-у, “Улуғбек хазинаси”ни қайта-қайта ўқиганман, шу кунларда “Улуғбек хазинаси”ни туркия туркчасига таржима қилаяпман, аммо бу оддий бир таржима эмас! Балки сиз асар мағзига сингдирган нажиб маъноларни усмонли туркийда аслича беришга интилаяпман.\nАлбатта, менинг иқтидорим сизникичалик эмас, таржима қийиндан-қийин кечаяпти, аммо шунга эришишни истайманки, токи уни ўқиган ўқувчи Одил Ёқубов бу асарни усмонли туркийда ёзган, десин.\nМен яна шуни айтишни истар эдимки, Колумбия дорилфунунида, Сталин ўлимидан кейинги замон ўзбек ва қозоқ романчилигида миллий онг масаласига доир докторлик ишини ҳимоя қилдим. Унда мен, Одил ака, асосан сизнинг асарларингизни тадқиқ этганман. Чунки, бизнинг бошқа кўп ёзувчимиз миллий масалада ёзишга рағбат сезмаган бир даврда, сиз катта жасорат билан “Диёнат”ни яратдингиз.\nАлбатта, “Улуғбек хазинаси” улкан бир асар, мен учун ниҳоятда қадрли, Чингиз Айтматов таъбири билан айтганда, бизнинг фахримиз-ғуруримиз! Аммо, негадир, “Диёнат” мен учун ардоқли, юрагимга айрича яқин, ўша Отақўзи, унинг, айниқса, отаси қабрини зиёрат қилиши, шунда кўкрагига уриб, менинг масжидим, саждагоҳим мана шу, дейиши бир бошқача, ҳар гал шу саҳифани ўқиганда тирқираб кўзимга ёш келади, армон тўла бир ҳасрат жонимни ўртаб юборади.\n“Улуғбек хазинаси”да Али Қушчининг Ватандан жудо бўлиши, шу дамдаги сўнгсиз изтироблари ҳеч маҳал кўнглимдан чиқмайди. Гарчи ўзим Ватандан айри тушмаган бўлсам-да, отам Усмонхўжа 1920 йили шундай йўқотишни бошидан ўтказган. Шунинг учунми, ҳар гал бу асарни мутолаа қилганда, жудоликнинг оғир ситами жонимда ўт ёқади.\nДокторлик ишимнинг буюк бир қисмида сизнинг қисса ва романларингиздан парчалар келтирдим, чет элликларга, амриқоликларга шуни исботлашга ҳаракат қилдимки, бизнинг Абдулла Қодирий, Абдурауф Фитрат ва Абдулҳамид Чўлпон асос солган миллий-замонавий насримиз қирқинчи-эллигинчи йилларда оғир даврни бошидан ўтказди, лекин олтмишинчи йилларга келиб, Одил Ёқубов каби улкан адиблар кучи билан миллий адабиёт бўлиб яшаб-сақланиб қолди. Ва ҳеч бир замонда ўз миллий жилоларини йўқотмади. Айниқса, сизнинг кейинги романларингиз, ҳозир “Ёшлик” журналида асарлари чиқаётган Тоғай Мурод каби истеъдодлар ижодида силқиб турган миллий руҳ фикримнинг тасдиғидир.\nЎзбек адабиёти деган айрим бир адабиёт бор, бу оламда. Ҳеч бир вақт бу адабиёт йўқ бўлмайди, чунки унинг илдизлари бизнинг ўрхун ёзувимизга, қорахонлилар адабиётига бориб тақалади.\nАфсуски, дунё тилларига тўғридан-тўғри ўзбекчадан таржима қилиш тузук бир йўлга қўйилмаган. Сиз лойиқ бўлган ўрнингизни ҳали муносиб топмаганингиз шу билан изоҳланади. Сиз шўролар иттифоқида эмас, балки жаҳон миқёсида улуғ бир ёзувчисиз.\n– Темуржон, – дейди Одил Ёқубов, суҳбатни давом эттириб. – Мен сиз айтган Ватан соғинчи нима эканини яхши биламан. Аскарлик сабаб, олти йил умрим Узоқ Шарқда ўтган. Ҳамон ёдимда, мўғул даштларида она юртни соғиниб, киндик қони томган она заминга талпиниб, зиқланиб эзилган вақтларда “Ўтган кунлар”ни қайта-қайта мутолаа қилиб, шундан таскин топганман, юпанганман.\nНур билан йўғрилган бу севги достони дилимдаги беадад чанқоққа бир малҳам бўлган.\nАгар, очиқ айтсам, одам боласи ёзган бирон-бир китоб мени шу қадар ларзага солган эмас. Гўё Отабек – ўз акам, Кумуш эса, ўз келин ойимдай, уларнинг тақдирига ич-ичимдан куюнаман, изтироб чекаман…\nБошига кўп мусибат тушган, кўп довул ва тўфонларда тобланган, аммо аслини, илдизинги йўқотмаган одамлар ҳар қандай кулфат ва кўргуликка чидайди, сандондай туриб беради, тантилик ва одамийликни ҳеч вақт бой бермайди. Шунинг учун уларнинг фожиаси юракни ўртаса-да, одамни эзиб ташламайди, балки сабот ва матонатга ўргатади, ёвқўрлик ва жасоратга ундайди, шунинг учун ҳам сиз Отелло билан Дездемонанинг фожиали тақдирига йиғлар экансиз, кўз ёшингиз дилдаги ғуборни ювиб-чайиб ўтганини сезасиз ва ўзингизни янада улғайгандек ҳис этасиз, юрагингиз ўзгаларга ҳамдардлик билан тўлиб-тошади, одамлар билан ҳамдам-ҳамнафас бўлишни, уларга яхшилик қилишни истайсиз.\nОтабек ва Кумуш фожиаси, назаримда, ҳаётнинг юзидаги пардани олиб, унинг теран моҳиятини очиб кўрсатган, шунданми, эрта улғайиб, оламга бошқа бир назар билан қарай бошлаганман, аллақандай ҳазин ва илоҳий руҳ юрагимни ювиб-чайиб ўтган…\nҚодирийнинг буюклиги шунда!\n“Ўтган кунлар”ни ўқисам, ёзувчи менга, лабида табассум, суюкли набиралари ўйинини кузатиб, уларнинг шўхлик ва эркалигидан завқ олиб, айвонда чой ичиб ўтирган меҳрибон отага ўхшаб кўринади. Бу улуғ санъаткор қабоҳат ва жаҳолат қурбони бўлмаганида, билмадим, бизнинг адабиётимиз яна қандай юксакликка кўтарилиб, яна қандай мумтоз асарлар билан бойир эди?!\n– Одил ака, мен ўзбек мактабида таълим олмаганман, – деб давом этади Темурхўжа. – Лекин тўртинчи синфда муаллимамиз, у киши ҳозир ҳам ҳаёт, жуда маърифатли хоним, мени, эй Навоий авлоди, кел бу ёнга, деб чорлаганлар. Мактабдан келиб, отамга айтдимки, у хоним нега бундай дейди, ахир, мен Усмонхўжа авлодиман-ку?!\nОтам айтдики, у хоним биз, туркистонлиларга меҳри товланиб шундай дейди, чунки Навоий туркийларнинг шундай муборак шоирики, унинг авлоди бўлмоқ мислсиз бир шарафдир.\nЧунки Навоий бобомизгача ҳам Румий, Низомий, Рудакий сингари қатор улуғ шоирлар ўтган, аммо улар форсийда ижод қилганлар, шунинг учун бизнинг туркий тилимиз бир мунча сояда қолиб кетган. Туркийча шеърият мақомлари ҳазратнинг ижоди баробарида тенгсиз бир камолот касб этди.\nМаълумки, шунгача илм тили – араб тили деган тушунча ҳукм сурган, шунинг учун ҳам Бухорий, Ибн Сино, Беруний, Хоразмий каби Туркистон фарзандлари ўз асарларини шу тилда яратган. Шоирлар эса, назмни форсийда битганлар. Туркий тил – ҳарбий тил, фақат жанггоҳларда иш беради деб тафаккурга сингдирилган. Бу тилда латофат, жозиба, назмий истилоҳларни ифода этиш кўрки йўқ деб келишган. Ҳолбуки, бу жозиб тилда бизнинг ота-боболаримиз 732 йили Ўрхун водийсида тошларга ўлмас битиклар битган.\nНавоий ҳазратлари тилнинг бойлиги луғавий жавоҳироти ва янги сўз ясаш имкониятлари ва мукаммалиёти билан бўлур, тилимиз неча юз йил бурун бу ўрга чиқмиш, деб ифтихор қилади.\nЁдимда бор, Истамбул дорилфунунида бизга сабоқ берган атоқли олим Али Ниҳот Тонгла ҳазратнинг бир байтини беш кун давомида таҳлил қилган ва шу байт замиридаги истилоҳу муаммоларни изоҳлаш асноси бутун бошли туркий адабиётни ғалвирдан ўтказган. Қайси бир туркигўй шоир асари ҳақида сўз кетмасин, у киши, мана, кўрдингизми, мана бу тимсол, мана бу маъно Навоий бобонгиздан кўчган, деб изоҳ бериб ўтган…\nМунаввар адабиётчи билан адибнинг суҳбати шундай латиф ва ширин, шундай ёлқинли ва ғараздан холи эдики, зарифлиги билан кишини ўзига маҳлиё этарди. Бу дилкаш гурунг узоқ давом этди. Лекин мен, у қанчалик тотли-маърифатли бўлмасин, шу жойга етганда, яна ортга қайтдим. Қани, билай-чи, ким у – туркий – жанг тили деган, форсийни ундан баланд қўйган? Арабийнинг кучи-қуввати нимада? Бу – не синоат?! – деб хаёлга толдим…\nГабриэл Гарсиа Маркес айтадики, мустамлакачиликдан қутулдик, ўша балодан ёдгор бўлиб гўзал испан тили қолди…\nДемак, тугал Озодлик эмас бу, ҳали…\n– Форсийда мақтов эшитгандан арабийда ўгит эшитган афзал…\n– Дунёнинг энг бой тили бўлғон туркчамиз ёлғуз арабча қумруқ(зуғум)лар билан эмас, форсийча тепкилар билан даҳи эзилмишдир. Кўзларимизни тўрт очиб қарайлик, дунёнинг энг буюк ҳакими бўлғон Ибн Сино туркдир. Иккинчи Арасту аталғон Форобий туркдир. Араб тилини мангулик тиргизиб кетган Жавҳарий туркдир.\nВаҳдати вужуд фалсафасининг имомларидан бўлғон Жалолиддин Румий туркдир. Форсигўй адабиётнинг пайғамбарларидан бўлғон Низомий даҳи туркдир.\nШу ерда отлари ёзилғон кимсалар-да ёлғуз турк улусининг эмас, балки дунёнинг улуғ кишилариндан эрурлар. Икки турк улуси буларнинг асарлариндан осиғлонолмай (озиқланалмай) қолмиш, балки ўзларини ҳам яхшигина таниёлмай қолмишдир.\nБулар ўз битикларини туркча ёзсалар эди, букун турк улусининг ҳоли эҳтимолки бошқа турлик бўлур эди.\nБахтсизлик бундан-да ортуқ бўлурмикин?\nТурк ўғли турк бўлғон Маҳмуд Ғазнавий Фирдавсийни чақириб, турк эзилишини кўрсатғон «Шоҳнома»ни ёзсун дея ҳар йўлиға бир олтун берсун. Шул бахтсизликдирким, турк ўғли бўлғон усмонли ҳоқонлари ўз туйғуларини форсийча шеър билан сўйлатмишдир.\nЯна шул бахтсизликдурким, Кавказия туркларининг ёқаларин тутмиш дея форс тилининг ҳурмати учун саксон еринда ўз сўзи ўрнида Ҳаштот дедирмишдир.\nТуркча бахтсиздир. Минг йилдан бери эзила келмишдир. Лекин битмамишдир. Битмас, яшамишдир, яшар. Негаким, бойдир. Туркча яшамишдир. Яшар…


Театр ёки музейга – электрон билет билан | NORMA.UZ\n2020 йилга келиб маданият ва спорт муассасаларида блокчейн технологияларини қўллаган ҳолда Билет операцияларининг ягона электрон тизими (БОЯЭТ) жорий қилинади (10.01.2019 йилдаги 18-сон ВМҚга қаранг).\nУшбу қарор Президентнинг 26.08.2018 йилдаги ПҚ-3920-сон қарори билан тасдиқланган Ўзбекистон Республикасида 2018-2020 йилларда маданият ва санъат соҳасини инновацион ривожлантириш «Йўл харитаси» тадбирларининг бажарилиши юзасидан қабул қилинди. Бу ҳақда илгари ёзган эдик (шарҳга қаранг).\nБОЯЭТнинг 2020 йил 1 январга қадар ишга туширилиши Маданият вазирлиги ҳузуридаги Маданият ва санъатни ривожлантириш жамғармаси томонидан таъминланади. Мазкур муддатга келиб, БОЯЭТ доирасида интернет-эквайрингни қўллаб хорижий валютада электрон тўлов ва электрон билетлар сотиб олишнинг замонавий механизмлари жорий қилинади.\nБанк операцияларининг ягона электрон тизими тўғрисида низом;\nМаданият ва санъат муассасаларида билетлар сотишнинг автоматик тизимидан фойдаланмасдан билет хўжалигини юритиш тартиби тўғрисидаги низом.\nҲужжат Қонун ҳужжатлари маълумотлари миллий базасида эълон қилинган ва 12.01.2019 йилдан кучга кирди.


Миср ҳукуматига тегишли газеталарда эълон қилинишича, чоршанба куни мамлакат тарихида биринчи марта бир неча номзод иштирокида ўтказилган президентлик сайловларида дастлабки, норасмий ҳисобларга кўра Ҳусни Муборак ғалаба қозонган.\nГазеталарда айтилишича, муборак 80 фоиз атрофида овоз олган.\nМиср ҳукуматига содиқ газеталарга кўра, мамлакатнинг турли вилоятларида иқтидордаги Муборак учун 69 фоиздан 98 фоизгача сайловчилар овоз берган.\nСайловда Ҳусни Муборакка рақиблик қилган тўққиз номзоддан Ғаъд партияси вакили Айман Нур иккинчи ўринни эгаллаган.\nБу маълумотлар бугун учта марказий нашрда эълон қилинди.\nБу маълумотларда овоз беришда сайловчиларнинг қанчаси қатнашгани айтилмайди.\nАйни марказий сайлов комиссияси якуний натижалар шанба куни эълон қилинишини айтмоқда.\nҲусни Муборак 1981 йилдан бери Мисрга раҳбарлик қилиб қелади.


“Хавфсизлик техникаси ойлиги” муносабати билан ўқув амалий семинар ўтказилди\n“Ўзбекистон миллий электр тармоқлари” АЖ томонидан “Ўзэнергоинспекция” Андижон ҳудудий бўлими ва “Андижон ХЭТК” АЖ хавсизлик техникаси хизмати ходимлари иштирокида хавфсиз иш олиб бориш мавзусида 220/110/10 кВ “Фозилмон” подстанциясида ўқув амалий машғулоти ўтказилди.\nЎқув семинарида асосий эътибор ишчи ходимларнинг ўз лавозим вазифаларини бажариш жараёнида хавфсизлик техникаси қоидаларига қатиян риоя этилишига, маъсулиятларини оширишга, иш жараёнида меҳнатни хавфсиз усулларда ўқитишга қаратилди.\nМашғулотларда 5 та подстанция ва 2 та хизмат жамоалари қатнашди. Ўқув машғулоти 4 босқичли мусобақалардан иборат бўлиб, ҳар бир жамоа 4 нафардан иштирокчиси билан қатнашди. Мусобақалар носозликка қарши амалий машғулот, “Хавфсизлик техникаси қоидалари” бўйича тест саволлари, “Витим” манекенини жонлантириш ҳамда иш жараёнида жабрланганга биринчи тиббий ёрдам кўрсатиш бўйича босқичларда амалга оширилди.\nМашғулотлар босқичма-босқич баҳоланиб борилиб, умумий баллар йиғиндиси бўйича “Юлдуз-220/110/10 кВ” подстанцияси жамоаси фахрли 1-ўринни эгаллади. Совриндор жамоага қимматбаҳо совғалар топширилди.\nМазкур ўтказилган семинар давомида иштирокчилар ўзларининг касб маҳоратларини ошириши билан аҳамиятлидир.


Оммавий қирилиш. Динозаврлардан сўнг навбат қайси жонзотга келди? » Sangzor.uz - Инновацион ахборот портали\nSangzor.uz » Дунё » Оммавий қирилиш. Динозаврлардан сўнг навбат қайси жонзотга келди?\nМуаллиф Admin Сана 02-07-2019, 09:14 Фикрлар "0" Кўрилди: 100\nМаълум бўлишича, 1994 йилдан буён ҳашаротларнинг умумий биомассаси 76 фоизга камайган. Бу эса ўз навбатида уларни истеъмол қилиб кун кўрадиган қушларнинг камайишига олиб келган. Тадқиқотчиларнинг фикрига кўра, Ғарбий Европада яқин-орада экологик инқироз рўй бериши мумкин.\nКатегория Дунё Кўрилди 100


Чемпион қайтмоқда, у Ҳабиб билан жанг қилиши мумкин | Qalampir.uz\nЧемпион қайтмоқда, у Ҳабиб билан жанг қилиши мумкин\nСпорт\t01 Октябрь 2019 14:05 4658\nЕнгил вазн тоифасида собиқ вақтинчалик UFC чемпиони Тони Фергюсон тез орада октагонга қайтишини маълум қилди.\n"Сигнал келди, чемпион қайтмоқда! Қизиқарли хабарларни кутинг, биздан узоқлашманг. Мен яна ишдаман", деди “Эл Кукуй“.\nТони Фергюсон катта эҳтимол билан кейинги жангини Ҳабиб Нурмуҳамедовга қарши ўтказади.\nМаълумот учун,Фергюсон 1984 йилда АҚШнинг Калифорния штатида туғилган. Мичиган штатидаги Мускегон шаҳрида ўсган. Фергюсоннинг фамилияси унинг америкалик ўгай отасидан мерос бўлиб ўтган. Фергюсоннинг отаси уни ёшлигида дўстлар орттириш ва янги муҳитига мослашиши учун уни спорт билан таништирган.\n2019 йил май ойида Фергюсон UFC 238-да енгил вазн тоифасидаги асосий рақиб мақоми учун фахрий Дональд Серроне билан учрашиши ҳақида миш-мишлар тарқалди ва бу тез орада расман эълон қилинди. Биринчи раундда иккала жангчи ҳам яхши кўринишга эга бўлди, аммо иккинчи турда Фергюсон Дональднинг босими туфайли уни тўхтатди. Учинчи раунд бошланишидан олдин шифокорлар Серронинг кўзларига шикаст етказилгани сабабли жангни тўхтатди, Тони Фергюсон техник нокаут билан ютқазди.\nКейинчалик бу кураш "Кечанинг энг яхши жанги" деб тан олинди.\nТони Фергюсон рингга қайтмоқда\n28 Февраль 21:35 23792\n27 Февраль 17:49 19765\n27 Февраль 18:27 17397\n27 Февраль 14:58 15579


ВАТАНГА ХИЗМАТ ҚИЛИШ — ОЛИЙ САОДАТ\nЎзбекистон Республикаси Ички ишлар вазирлигига қарашли олий таълим муассасаларида 1-курс тингловчиларининг тантанали қасамёд қабул қилиш маросими бўлиб ўтди.\nБу каби тадбирларда олий таълим муассасалари профессор-ўқитувчилари, тингловчиларнинг ота-оналари ва яқин қариндошлари, жамоатчилик вакиллари иштирок этди.\nЎзбекистон Республикаси Ички ишлар вазирлиги академиясида ташкил этилган тадбирда сўзга чиққан Ички ишлар вазири ўринбосари, полковник А.Мирзаев, академия бошлиғи, генерал-майор Ш.Икромов ва бошқалар мамлакатимизда ҳукмрон тинчлик-осойишталик, барқарорлининг аҳамияти, фуқароларимизнинг хавфсизлигини таъминлашда ички ишлар ходимларининг ҳам муносиб ҳиссаси борлигини алоҳида эътироф этиб, бунда тизимга ёш ва салоҳиятли кадрларни етказиб бериш борасида амалга оширилаётган изчил ишлар ўз самарасини бераётганини таъкидлашди.\nТошкент олий ҳарбий-техник мактабида бўлиб ўтган тадбирда ҳам бу жиҳатлар тилга олинди.\nБу ерда 1-курс тингловчиларининг ота-оналари номидан Марҳабо Халилова сўзга чиқиб, ватанимиз хавфсизлигини, халқимиз хотиржамлигини ҳимоя қилишдек шарафли касбни танлаган жасур йигит-қизларга келгусида омад тилади.\nВатанга садоқат билан хизмат қилиш бўйича қасамёд қабул қилиш маросими Ички ишлар вазирлигининг Ёнғин хавфсизлиги олий техник мактабида ҳам катта тантана билан ўтказилди. Таъкидлаш жоизки, мазкур муассасанинг ички ишлар идоралари учун малакали мутахассислар етиштириб беришдаги салоҳияти катта.\nАйни дамда ушбу Олий мактабда 9 та кафедра, илмий текшириш маркази, 6 та бўлим ва хизматлар, шунингдек, ахборот-ресурс маркази фаолият кўрсатмоқда.\n— Мактабимизда ёш кадрларнинг замонавий билим олиб, етук мутахассислар бўлиб етишишлари учун барча шароитлар яратилган, — деди Ёнғин хавфсизлиги олий техник мактаби бошлиғи, генерал-майор А.Қўлдошев.\nТантанали тадбирлардан сўнг курсантлар ўзлари танлаган соҳа бўйича мукаммал билим эгаллаб, мустақил юртимизни муносиб ҳимоя қилиш йўлида пухта тайёргарлик кўриш машғулотларига киришдилар.


Андрей Микляев: "Ижобий натижа қайд этишга ҳаракат қиламиз"\n11.04.2017 10:33 | Ҳалқаро майдон\n“Локомотив” – “Истиқлол” (Теҳрон) учрашуви олдидан ўтказилган матбуот анжуманининг иккинчи қисмида “темирйўлчилар” устози Андрей Микляев ва ярим ҳимоячи Икром Алибоев ўз фикрларини билдирди. “Эртанги ўйин қанчалик муҳим эканини яхши тушуниб турибмиз. Гуруҳдан чиқиш учун эртага фақатгина ғалаба қозониш керак. Буни мураббийлар ҳам, футболчилар ҳам билади. Беллашув биз учун омадли кечишига умид қиламиз. Сафарда “Истиқлол”га мағлуб бўлдик, аммо айта оламанки, бу жамоани мағлубиятга учратиш мумкин.\nФутболда омад ҳам керак бўлади. “Шўртан” билан ўйинни оладиган бўлсак, ўша куни омад биздан юз ўгирганди. Умуман олганда, ҳимоя чизиғидан шикоятим йўқ, чунки кўп гол ўтказмаяпмиз. Баъзида тажрибалар қилиб, футболчиларни алмаштириб турамиз. Масалан, қайсидир ўйинда Бобур Йўлдошев майдонга тушса, баъзида Муҳаммад Коне ўйнайди.\nАфсуски, бўлажак ўйин олдидан йўқотишлар бор. Шуҳрат Муҳаммадиев жароҳатидан фориғ бўлишга улгурмади. Шунингдек, Самалат Қутибоевда ҳам жароҳат бор.Муҳаммадиев ва Қутибоев эртага майдонга тушмайди. Шунингдек, Темур Кападзеда енгил жароҳат бор. Унинг эртанги ўйинда майдонга тушиши бугун маълум бўлади”, – деди Андрей Микляев. “Эртага бизни қийин ўйин кутиб турибди. Сабаби, гуруҳдаги барча жамоалар бир-бирига яқин жойлашган. Умид қиламанки, эртанги ўйин ижобий натижа билан бизнинг фойдамизга ҳал бўлади”, – деди Икром Алибоев.\nЭслатиб ўтамиз, “Локомотив” – “Истиқлол” учрашуви эртага, 11 апрель куни ТТЗ мавзесидаги “Локомотив” стадионида бўлиб ўтади. Учрашув соат 16:00 да старт олиши режалаштирилган.


Ашхободда нон учун турнақатор навбатлар кўпайяпти | Qalampir.uz\nАшхободда нон учун турнақатор навбатлар кўпайяпти\nЖамият\t09 Май 14:52 8094\nТуркманистонда давлат дўконлари олдида нонга навбатлар пайдо бўлиши мамлакатнинг турли ҳудудларида эмас, балки пойтахт Ашхободда ҳам одатий ҳолга айланиб қоляпти. Бу ҳақда “Хроника Туркменистан” хабар бермоқда.\nПойтахтнинг Парахат-7 микрорайонидаги ва “Ahal gallaönümleri”га туташ давлат дўконларида ҳар бир одамга 1 манатдан икки донадан нон сотиляпти. Кўп фарзандли оилаларга бу етмагани учун, ҳар куни бир оиладан 2-3 киши нон учун навбатда туришига тўғри келяпти.\nБу дўконга Ашхободдаги турли нонвойхоналардан нон келади. Аммо харидорлар Анев ёпилган нонларини кўпроқ сотиб олади. Бироқ шаҳарликлар нон ўлчами кундан кунга кичраяётгани, нархи эса ўзгармаётганидан шикоят қила бошлаган.\nТаъкидлаш керакки, хусусий дўконларда нон доим бўлади. Бироқ у давлат дўконига қараганда уч баравар қимматроқ сотилади.\n23 Май 10:39 34610\n23 Май 00:56 33493\n23 Май 10:17 25355\n22 Май 23:13 20971


Фуқароларнинг пулларини ўзлаштирган «Тошиссиққуввати» ходими қўлга олинди\nҳузуридаги Департаментнинг Чилонзор тумани бўлими томонидан «Тошиссиққуввати» ДУК Чилонзор тумани бўлими мурожаатига асосан олиб борилган ...\nйўқ... Уч-тўрт кун бурун тўлов қилиш учун Миробод туманидаги «Тошиссиққуввати» ДУКка бордим. Одам жуда кўп. Навбатим келгунича у ёқ-бу ... натижа йўқ!». Шундай қилиб, хонадонимни илитишга қуввати етмаётган «Тошиссиққуввати»га 270 минг сўм пул тўлаб келдим. Иссиқлиқ қувватининг ...\nТошкентнинг бир қисми иссиқлик энергиясисиз қолди. Сабаби...\n«ТOSHISSIQQUVVATI»га қарши Шаҳриобод (Ду700) кўчаси бўйлаб 1-ИМдан иссиқлик тармоқларида 2018 йил 6 декабрь куни соат 13:00да авария содир бўлди.\nТошкентда иссиқ сув нархи ошди\nиситиш тизими ва иссиқ сув таъминоти тарифлари ошади. Бу ҳақда «Тошиссиққуввати» расмий сайтида маълум қилинди. Аҳоли учун марказий иситиш ...\nТошкентда иситиш тизими вақтлироқ ёқилиши мумкинми?\nмавсуми қачондан бошланади, деган саволни юзага келтиргани табиий. «Тошиссиққуввати» бу масалага аниқлик киритди. «Repost»нинг хабар беришича, ... бу масалага аниқлик киритди. «Repost»нинг хабар беришича, «Тошиссиққуввати»нинг Тошкентда иситиш мавсуми бошланиши ноябрь ойига белгиланган. Бироқ, ...


Бас бет СПОРТЫМЫЗ КЕЛЕШЕГИ\nТек қала орайларында ғана емес, ал, ең шетки, алыс аўылларда да заманагөй спорт объектлериниң қурылып, пайдаланыўға тапсырылыўы, олардың спорт инвентарьлары ҳәм жетик қәнигелер менен тәмийинлениўи ҳүкиметимиздиң узақты гөзлеген сиясатынан дерек береди.\nҚарақалпақстанда Қутыбаевлар шаңарағын билмейтуғын, олар ҳаққында еситпеген адам шенде-шен болса керек. Спорттың ҳәр қыйлы түрлери менен шуғылланыўды өзлерине кәр етип алған бул шаңарақ ўәкиллери ғәрезсизлик жылларында түрли жарысларға қатнасып, мәмлекетимиз байрағын бәлент желбиретип киятыр. Халқымыздың мақтанышы, муайтай бойынша бес мәрте жәҳән чемпионы Еркинбай Қутыбаев, профессионал футболшылар, аға-инили Мақсетулла ҳәм Нағметулла Қутыбаевлардың исмлериниң қарақалпақ спортының жылнамасына алтын ҳәриплер менен жазылып қалатуғынына гүман жоқ.\nӨзлериниң усындай хызметлери менен халықтың меҳирине бөленген Қутыбаевлар династиясының гезектеги ўәкили Санетулла Қутыбаев мине бир неше жыллардан берли спорттың теннис түри менен турақлы түрде шуғылланып келмекте. Быйыл қыста енди ғана он жети жасын толтыратуғын ол кишкене болыўына қарамастан үлкен спорттың ҳаўасынан нәпес алыўға үлгерди. Бир неше мәрте халықаралық турнирлерге қатнасып, ҳәтте биринши орынды алыўға да миясар болды. 2013-жылы Қазақстанның Усть-Каменогорск қаласында IT (18 жасқа шекемги профессионал теннисшилер ассоциациясы) тәрепинен шөлкемлестирилген турнирде жуплық разрядта бас сыйлықты жеңип алған ол сол жылдың сентябрь айында Шымкент қаласында өткерилген турнирде тақ разрядта ярым финалға шекем жетип барды. Быйыл да усы турнирде ярым финалда ойнайды. 2011-жылы тақ разрядта Өзбекистан чемпионы деген атақты жеңип алған болса, быйыл жуплық разрядта екинши орын менен шекленди. Санетулла былтыр өткерилген республикалық Олимпия резервлери теннис мектебиниң ашық бириншилигинде тақ разрядта да, жуплықта (М.Набиев пенен бирге) да ҳеш кимге имканият қалдырмады. Наманганда шөлкемлестирилген «Бәркамал әўлад-2014» спорт ойынларында болса сырдәрьялы Мирадил Умаров, хорезмли Атамурат Атабаевлардан үстем келип, ярым финалда корт ийеси, наманганлы Хумаюн Султановтан жеңилди. Үшинши орын ушын болған беллесиўде бухаралы Ахаджан Эрматовқа ҳеш қандай имканият қалдырмады ҳәм қола медаль менен сыйлықланды.\n Бес жасында қолына ракетка услаған балам үлкейе келе тенниске шынтлап ықлас қойды, - дейди Санетулланың әкеси Муфтилла аға.  Бул қызығыўшылықты және де раўажландырыў мақсетинде оны Ташкенттеги республикалық Олимпия резервлери теннис мектебине алып бардым. Санетулла 2009-2011-жыллар даўамында усы мектепте белгили теннис қәнигеси Владислав Шиннен тәлим алды. Баламның келешеги ушын сонша жуўырып-жортқанларым зая кетпей, бүгинги күни исенимимди ақлап атырғаны ушын оннан миннетдарманF\nҲәзирги ўақытта Нөкис спорт колледжиниң питкериўши курсында оқып атырған Санетулланың көпшилик ўақты Ташкент қаласында өтеди. Себеби, профессионал спортта форманы сақлап турыў ушын оған пайтахтағыдай орталық, жақсы шараятлар керек.\nЖәне бир айта кететуғын нәрсе, Санетулла өзиниң жас категориясында Өзбекистан сайланды командасы қурамында Австралия ҳәм Таиланд мәмлекетлеринде өткерилген Дэвис кубогы беллесиўлерине қатнасып қайтты. Бүгинги күнде де сайланды команда қурамына талабанлыққа дизимге алынған ол 2013-жылды теңлеслери арасында дүнья рейтингинде 500-орында жуўмақлаған. Ҳәзир 118 упай менен 402-орынды ийелеп тур. ITҒ тәрепинен өткерилетуғын турнирлерге қатнасып, бираз тәжирийбе арттырған Санетулланың мақсети  «Фьючерс» ҳәм «Челленджер» турнирлеринде де қатнасыў.\n Швейцариялы Роджер Федерер, испаниялы Рафаэль Надал, ўатанласымыз Денис Истоминлердиң ойынлары айрықша унайды, - дейди ол.  Өз тәжирийбемди еле де арттырып, келешекте солардай белгили ракетка шебери болыўды нийет етип қойыппан.\nҚарақалпақ теннисиниң тарийхында жаңа бет ашып атырған жас спортшы Санетулла Қутыбаевқа бул жолда әўмет яр болыўын тилеп қаламыз.